ҲАРБИЙ ИНСТИТУТДА ИЛК УЧИРМА\nОппоқ кўйлак ва унга қадалган худди шу рангдаги погонлар, бир жуфт юлдузча. Юз-кўзларда ўта кўтаринки кайфият. Нигоҳларда орзиқиб кутилган воқеа акси. Тилакларда «оқ йўл» жаранги. Юракларда ажиб энтикиш ва ҳаяжон саси... Олий ҳарбий таълим муассасаларида ўтказилувчи битирув тадбирларига гувоҳ бўлсангиз, таассуротсиз қайтмайсиз.\nМудофаа вазирлиги Ахборот-коммуникация технологиялари ва алоқа ҳарбий институтида бўлиб ўтган битирув тадбирида Мудофаа вазирлиги масъул офицерлари, Қуролли Кучлар фахрийлари, давлат ва жамоат ташкилотлари вакиллари, ота-оналар иштирок этди.\nБаъзан ички кечинмаларни унсиз ифодалаш мумкин. Масалан, тадбир жараёнини фотоаппарат хотирасига муҳрлаш учун турли суратларни олдим. Улар орасида икки битирувчи ёнма-ён тушгани ҳам бор. Мен ушбу йигитларни илгари ҳам суратга олганман. Нурмуҳаммад Мансуров курсантлар орасидаги халқаро Олимпиадада иштирок этган. Жамоадошлари билан биргаликда уларни аэропортда кутиб олиш тантаналарида кўрган эдим.\nФайзулло Тошов эса Мудофаа вазирлигининг терма жамоаси таркибида бир неча бор «Қувноқлар ва зукколар ҳамдўстлиги» халқаро фестивалида иштирок этган. Уларни кутиб олган кенг жамоатчилик орасида мен ҳам бор эдим. Ўша воқеаларни яхши эслайман. Зафарли одимлар завқи, нуфузли мусобақада муносиб иштирок этиш масъулияти. Бироқ буларни битирув қувончига менгзамаган бўлардим. Унда улар курсант эди. Ҳозир эса офицер. Ҳа, ёш, тажрибасиз, ўрганадигани ўрганганидан кўп. Кичик бўлинмага бўлса-да командир. Бир кишига бўлса ҳамки бошлиқ. Энди уларнинг шахсий таркиби бор. «Яхшилаб ўқи», дейдиган, хатосини ёшликка йўядиган устозлари йўқ. Орттирилган билим ва кўникма реал воқелик билан тўқнаш келган палла. Мен улар билан кўп суҳбатлашмадим. Қисқа табрик билан кифояландим. Узоқроқ суҳбатни ортроққа суришга қарор қилдим. Ҳарбий қисмда, бевосита ҳарбий хизматни ўташ жойида дийдорлашармиз, насиб этса.\nОрзиқли, орзули илк офицерлик унвонига эришганларнинг қувончи чексиз. Миллий армиямиз фаолиятининг катта оқимига қўшилаётган ёш ҳарбий мутахассисларга омад тилаймиз.


Жаҳон банки Ўзбекистон вилоятларида мева-сабзавотчиликни ривожлантириш бўйича янги лойиҳани тақдим этди\n14:26 / 31.08.2018\nФарғона ва Бухоро вилоятларида «Мева-сабзавотчилик секторини ривожлантириш. Қўшимча молиялаштириш» лойиҳасининг тақдимоти бўлиб ўтди. Лойиҳани амалга ошириш доирасида Ўзбекистоннинг барча вилоятларидаги фермер ва агробизнесларга қўшимча техник ҳамда молиявий ёрдам берилади. Бу минглаб янги иш ўринларини яратиш, мева-сабзавотчилик секторида бенефициарларнинг самарадорлиги ва рентабеллигини оширишга ёрдам беради. Лойиҳа 500 миллион долларга баҳоланмоқда, у Жаҳон банки томонидан 2018 йилнинг январь ойида тасдиқланган ва июнь ойида иш бошлаган.\nЛойиҳа фаолиятининг янги босқичи 2014 йил июнь ойида Жаҳон банки томонидан тасдиқланган «Мева-сабзавотчилик секторини ривожлантириш» лойиҳасининг ютуқларига асосланган бўлиб, у маҳаллий фермер ва агробизнеснинг қишлоқ хўжалиги технологиялари, билимлари ҳамда бозорларига киришини яхшилашга қаратилган. Бундан ташқари, ушбу гуруҳларнинг техник ва бошқарув имкониятларини мустаҳкамлаш, лойиҳада иштирок этаётган маҳаллий банклар орқали уларни янги молиявий маҳсулотлар билан таъминлаш назарда тутилган.\nЛойиҳанинг янги босқичи уруғлик ва кўчатларни, сувни тежайдиган технологияларни (томчилаб суғориш каби) харид қилиш, омборхоналар ва иссиқхоналарни қуриш, мева ҳамда сабзавотларни қайта ишлаш учун ускуналар харид қилиш имконини беради. Лойиҳа, шунингдек, илмий-тадқиқот институтларига мева-сабзавот экинларини етиштириш, уларни сақлаш ва ҳосил йиғиб олинганидан сўнг қайта ишлаш учун янги усулларни ишлаб чиқишда кўмак беради. Фермерлар ва агрофирмаларнинг мева-сабзавот секторида маркетинг ва бизнесни бошқариш соҳасидаги билимларини оширишда ёрдам кўрсатади.\n2018 йил 28-29 август кунлари Жаҳон банкининг Ўзбекистондаги ваколатхонаси ходимлари, Европа иттифоқ Ўзбекистондаги ваколатхонаси (лойиҳа ҳамкори) ва Қишлоқ хўжалиги корхоналарини қайта тузиш бўйича агентлик Фарғона ва Бухоро вилоятларида амалий ташриф билан бўлди. Улар «Мева-сабзавотчилик секторини ривожлантириш. Қўшимча молиялаштириш» лойиҳасининг тақдимотида иштирок этдилар.\nМазкур вилоятлардаги тадбирларда фермер хўжаликлари, агрофирмалар ва мева-сабзавотни қайта ишлаш корхоналари, шунингдек, жорий лойиҳа доирасида молиялаштиришни тақсимлашда иштирок этаётган маҳаллий тижорат банкларининг ходимлари иштирок этди. Тақдимот қатнашчиларига лойиҳанинг янги босқичи доирасида мева-сабзавот секторида ҳосилдорликни ва экспорт салоҳиятини ошириш имкониятлари ҳақида маълумот берилди.\nЛойиҳанинг дастлабки босқичида кредит олган фермерлар ва агрофирмаларнинг вакиллари ушбу инвестициялар орқали ўз бизнесини кенгайтириш ҳамда экспорт салоҳиятини ошириш бўйича тажрибаларини ўртоқлашдилар.


Еркин Қарақалпақстан Вести Каракалпакстана 18:46:05, 16.10.2018\nДАЎАМЛЫЛЫҒЫНЫҢ ӨЗГЕШЕ СЕБЕПЛЕРИ\nМичиган университети алымларының математикалық моделлестириў, мобиль қосымшалар ҳәм де көплеген мағлыўматлар тийкарында күн тәртиби үстинде өткерилген изертлеў нәтийжелери «Science Advanced» журналында жәрия етилди.\nБиологиялық ҳәм социаллық себеплер инсанның уйқы ҳәм оянған пайытында қандай тәсир етиўин анықлаў мақсетинде өткерилген усы изертлеўде алымлар ықтыярлылар сыпатында қатнасыўшылардың жасы, жынысы ҳәм жасап атырған мәмлекетти есапқа алды.\nИзертлеў даўамында 100 мәмлекеттен мағлыўмат алынды ҳәм нәтийжелер соны көрсетеди, уйқының орташа даўамлылығы түрли мәмлекетлерде ҳәрқыйлы болады екен. Мәселен, Сингапур ҳәм Японияда бул көрсеткиш 7 саат 24 минутты қураған болса, голландлар 8 саат 18 минут уйқылайды. Қәнигелердиң пикиринше, қолайлы жағдайдағы қосымша ярым саатлық уйқы да инсан саламатлығына жақсы тәсир етеди екен. Буннан тысқары, орта жасларға келип, ҳаяллар еркеклерге қарағанда 30 минут көп уйқылайды. Әне, усы дәўирде олар ўақтында жатып, кеш турады. Және бир қызығарлы мағлыўмат сол, көшеде көп жүретуғын адамлар үйде отыратуғынларға қарағанда ерте жатып, узағырақ уйқылар екен.\nСМАРТФОН  ИНСАН САЛАМАТЛЫҒЫНА ЗЫЯНЛЫ (МА?)\nҚубла кореялы алымлардың анықлаўынша, смартфон экраны алдында үш саат ҳәм оннан көбирек ўақтын өткеретуғын балалар қурғақ көз синдромына (ҚКС) жолығыўы мүмкин. Изертлеў нәтийжелери «Orthodox» медициналық порталында мәлим етилди.\nОнда келтирилиўинше, бул синдром белгилери жоғалыўы ушын балалар бир ай даўамында смартфоннан улыўма пайдаланбаўы лазым. Қурғақ көз синдромы организм жетерлише көз жасын ислеп шығара алмағанда пайда болады. Нәтийжеде көз қызарып ашыйды, оған шаң яки бир нәрсе киргендей түйиледи. Қәнигелердиң айтыўынша, ҚКС тийкарынан кекселерде гүзетиледи. Бирақ, соңғы пайытларда кеселлик тез пәт пенен «жасарып», анығырағы, балаларда да ушыраспақта. Алымлар жоқары исеним менен оған смартфонлардың жүдә көбейиўи ҳәм ғалабаласыўы нәтийжесинде мобиль қуралларынан шеклеўсиз пайдаланып атырғанларды себеп етип көрсетпекте. Усы теорияны тексерип көриў ушын кореялы алымлар 7-12 жастағы 916 баланың қатнасыўында изертлеў өткерди. Көриў қәбилетин тексериў даўамында балалардың 6,6 процентинде қурғақ көз синдромы анықланды. Олардың дерлик барлығы күн даўамында 3,2 сааттан көбирек смартфоннан пайдаланар екен. Саў балалардың ярымы, гажетлерден улыўма пайдаланбағанлығы мәлим болған, қалған балалар болса, мобиль телефоннан орташа 37 минут пайдаланған.\nСәне: 23.10.2017 09:52:42


15 июня, 2021 admin Uncategorized\nШукрлар бўлсинки, мустақиллик туфайли минг йиллик қадриятларимиз, тамоман унутилиш холига келиб қолган анъаналаримиз ўз эгаларига қайтди. Мутақиллик йилларида ҳар биримиз учун муқаддас қўрғон ҳисобланмиш оила масалаларига катта эътибор қаратилмоқда.\nДинларнинг мукаррами ва мукаммали бўлган ислом комил инсон тарбияси, айниқса болаларга одоб ва ахлоқдан пухта таълим беришни энг муҳим вазифалардан бири қилиб белгилаган. Бола тарбиясида, аввало, ота-она, сўнгра эса тарбия ўчоғи бўлган боғча, мактаб ва маҳалланинг ўрни беқиёсдир. Зеро, Пайғамбаримиз саллоллоҳу алайҳи васалламдан имом Термизий ривоят қилган бир ҳадисда: “Ота-она ўз боласига гўзал одобдан афзал нарса бера олмайди”, дейилган. Фозила аёл оилада фарзанд тарбиясига масъуллиги билан бирга, ота билан фарзанд ўртасида воситачи ҳамдир. У фарзандига оиланинг устуни бўлган отани қадрлашни, кўзига тик боқмасликни, ота билан орасида доимо масофа сақлаш лозимлиги ва шу каби одобларни ўргатади. Отага эса уларнинг талаб ва эҳтиёжларини ўз вақтида билдириб туради. Узоқни кўра оладиган аёл фарзанди олдида турмуш ўртоғининг ҳурматини доимо жойига қўяди. Отанинг ҳурмати юқори бўлган оилада тарбия топган болада қатъиятлилик, фидойилик, мардлик ва мустаҳкам иродалилик каби эзгу хислатлар кўпроқ учрайди. Отанинг оиладаги қатъиятлилиги эса болани интизомга ўргатади. Интизомли бола меҳнатдан қочмайди, ўзига топширилган вазифани вақтида адо этади, ҳар бир ишга масъулият билан ёндошади.\nPrevious Post:СОХТА ТАРИҚАТЧИЛИК КЎРИНИШИ\nNext Post:АҚИДАПАРАСТЛИК ИСЛОМ ДИНИДА ҚОРАЛАНАДИ


Ўзбекистонда иккита телеканал очилади\n2013 йил январидан бошлаб Ўзбекистонда "Дунё бўйлаб" ва "Маданият ва маърифат" телеканаллари ўз фаолиятини бошлайди.\nИккита янги телеканал Ўзбекистон Президентининг жорий йил 30 июлдаги “Ўзбекистон миллий телерадиокомпаниясининг рақамли телеканаллари сонини ошириш, улардан тўлиқ форматда фойдаланиш, сифатли бойитиш ва хизмат кўрсатиш тўғрисида"ги қарорига асосан ташкил қилинаяпти.\nЎз кўрсатувларини рақамли форматда эфирга узатиши режалаштирилган янги телеканаллар Ўзбекистон Миллий телерадиокомпанияси тизимида фаолият кўрсатади.\nКейинги бир йил мобайнида “Маънавият” телеканали лойиҳа ўлароқ амалиётда синаб кўрилаётган эди.\nЭндиликда бу канал “Маданият ва маънавият” номи билан расман фаолият кўрсатади.\nМиллий телерадиокомпанияда фаолият кўрсатувчи журналистнинг айтишича, “Маданият ва маънавият” каналида маданий-маърифий қадриятлар, илмий кашфиётлар, илмий-оммабоп кўрсатувларнинг эфирга узатилиши режалаштирилган.\n- Телеканаллар январдан ишга тушади. Иккаласи ҳам давлат канали бўлади. Биттаси географик бўлади “Дунë бўйлаб”, иккинчиси култура, “маданият ва маънавият”. Томошабин учун керак. Томошабин ўша мавзудаги кўрсатувларни кўради. Бошқаларни қидириб ўтирмайди. Маданият тўғрисидаги ҳамма нарса томошабинга керак. Бу аниқ нарса. Урф-одатларми, анъаналарми, бошқаларми бу ҳам керак. Иккинчиси географик канал. Саëҳат ҳар доим керак бўлган нарса. Кўрсатувларни канал бўйича ажратиш яхши эмас. Бу дунëда бор нарса. Томошабин учун яхши, жуда ҳам яхши. Бу тўғри ўйланган нарса. Энг асосийси нима қилинса ҳам томошабин учун қилинади,- дейди тележурналист.\n"Маданият ва маънавият" канали орқали “аҳолининг маданий ва маърифий даражасини ошириш, ўсиб келаётган авлодда илмий кашфиёт ва билимлар, маданий қадриятларга бўлган қизиқишларни шакллантириш” мақсад қилинган.\nШунингдек, мазкур канал орқали хориждаги етакчи ўқув, илмий ва маданий марказларининг фаолиятини оммалаштириш ҳам режалаштирилган.\n"Дунё бўйлаб" телеканали эса, асосан, хорижий телеканаллар кўрсатувларини намойиш этиши айтилаяпти.\nМиллий телеканалдаги манбага кўра, бу кўрсатувларнинг ҳар бири учун махсус лицензия олинади.\nБу кўрсатувларнинг тарих, география, дунё халқларининг анъана ва маданиятлари мавзусида бўлиши айтилаяпти.\nШунингдек, мазкур телеканал ижодкорлари Ўзбекистоннинг туристик салоҳияти, мамлакатдаги экологик туризм ҳақида илмий-оммабоп ва маърифий дастурларни тайёрлаши режалаштирилган.\nЎзбекистон Президентининг юқорида тилга олганимиз 30 июлдаги қарорига кўра, янги телеканаллар учун маблағ давлат бюджети томонидан ажратилади.\nМазкур қарорга кўра, хорижий телекўрсатувларни сотиб олиш ҳам давлат томонидан молиялаштирилади.\nТелеканалларнинг техник жиҳозлари халқаро ташкилотларнинг имтиёзли кредитлари ҳисобига харид қилиниши мўлжалланган.\nЯнги телеканаллар очилаётганлигидан хурсандлигини айтган тошкентлик томошабин йигит кўрсатувлар сифати яхшиланишига умид қилади.\n- Албатта яхши. Биринчиси дунë бўйлаб деб дейишаяпти. Дунë бўйлаб ўзбек халқининг саëҳат кўрсатувлари пайдо бўлади. Балки дунë бўйлаб кўпроқ маълумот берадиган дастурлар пайдо бўлади ва халқимизга дунëни танитишда асосий дастур бўлиб хизмат қилади деб ўйлаяпмиз. Иккинчи канал мана маърифат ва маънавият канали дейишаяпти. Бу канал яна биринчи каналдек зерикарли тусга кириб қолмаслиги учун улар жиддий бош қотириши керак деб ўйлайман. Маънавият мавзусини кўтариб маърифат мавзусини кўтариш керак. Лекин ëшларга етиб борадиган қилиб тақдим қилиш йўлларини ўйлаб кўриш керак. Умуман биринчи каналдагидан кўра янги бир ëндашув билан янги мутахассис, кадрларни олиб бу ишни йўлга қўйса, халқ кутган янгилик бўлар эди деб ўйлайман,- тошкентлик томошабин йигит.\n"Маданият ва маънавият" каналига Воҳид Луқмон исмли тележурналист директор этиб тайинлангани айтилаяпти.\n“Дунё бўйлаб” канали раҳбари ҳақида ҳозирча маълум қилингани йўқ.\nЎзбекистон Миллий телерадиокомпаниясидаги манбага кўра, “Маданият ва маърифат" телеканалига 181 нафар, "Дунё бўйлаб" телеканалига эса 152 нафар ходим ишга қабул қилинади.\nМанбанинг айтишича, "Ўзбекистон" ва "Ёшлар" телеканалларида ишлаётган ходимлар янги каналларга ўтказилади.\nҲар бир каналда 5 та бўлим бўлиб, улар қошида бадиий кенгаш ҳам ташкил қилинади.\nҲозирда Ўзбекистон Миллий телерадиокомпаниясида 4 та телеканал - “Ўзбекистон”, “Ёшлар”, “Тошкент”, “Спорт” ва 5 та радиоканал “Ўзбекистон”, “Ёшлар”, “Машъал”, “Тошкент” ва “Олтин замин” фаолият кўрсатмоқда.


Ҳафтанинг ўтказиб юбориш мумкин бўлмаган 5та учрашуви\n16:48 / 11.03.2017\nЕвропада жорий ҳафта ҳам қизиқарли учрашувларга бой бўлади. Айниқса еврокубок йўлланмалари учун кураш олиб бораётган жамоаларнинг ўзаро тўқнашуви ҳафта уик-эндига ўзгача шукуҳ бағишлайди. Шунингдек Англияда кубокнинг чорак финал учрашувлари ҳам бизга бир қатор қизиқарли тўқнашувларни тақдим этиши кутилмоқда. Tribuna.Uz бўлажак учрашувларнинг энг сара бештаси билан таништириб ўтади.\nЙиртқич «Боруссия» қаршисидаги ярадор жангчи\nҲерта – Боруссия Д (11 март, 19:30)\nЕврокубоклар учун кураш олиб бораётган «Ҳерта» яхши спорт формасига кириб улгурган «Боруссия»ни қабул қилади. Дортмундликлар етакчилари (Ройс, Гётце) жароҳат олишига қарамай, ажойиб футбол намойиш этмоқда. Европа чемпионлар лигасининг 1/8 финалида жамоа ишончли ғалаба эвазига кейинги босқичга йўлланма олди. Пьер-Эмерик Обамеянг учрашувда ҳэт-трик қайд этди. Габонлик футболчи сўнгги уч учрашувда 7та гол киритганиёқ кўп нарсадан далолат бермоқда.\nИкки жамоа кишки танаффусдан сўнг тўқнаш келишга улгуришди. Германия Кубоги доирасидаги Дортмундда кечган учрашувда 120 дақиқа давомида ғолиб аниқланмаган, пенальтилар сериясига кўра «Боруссия» кейинги босқичга йўл олганди. Пойтахтликлар бундеслига доирасидаги сўнгги 8 учрашувнинг фақат иккитасида ғалаба қозона олишган холос. Эндиликда жамоанинг ЕЧЛ йўлланмаси учун курашиши анча қийин кечиши кутилмоқда.\nИкки жамоа ўртасидаги Берлинда кечган сўнгги етти учрашувда «Ҳерта» фақат бир маротаба ғалаба қозонган. Сўнгги марта «Ҳерта» уч йил муқаддам 2014 йилда ўз уйида «Боруссия» устидан ғалаба қозонган.\nМиландаги еврокубоклар учун жанг\nИнтер – Аталанта (12 март, 19:00, Sport, Матч! Футбол 2)\nТурнир жадвалида ёнма-ён бораётган икки жамоа ўртасидаги тўқнашув кескин курашларга бой бўлиши кутилмоқда. Европа чемпионлар лигаси йўлланмаси учун кураш олиб бораётган жамоалар бу умидни сақлаб қолиши учун ҳам учрашувни ўз фойдасига ҳал қилишлари талаб этилади. «Аталанта» жорий мавсумни ўта муваффақиятли ўтказмоқда. Жамоа яқиндагина «Наполи» уйидан ғалаба билан қайтди. Грандларга қарши меҳмонда қандай ўйнашни биладиган жамоа Пиоли шогирдларига ҳам етарлича қаршилик кўрсата олишини кутишимиз табиий.\n«Интер» ўз уйида ўтган сўнгги уч учрашувнинг иккитасида имкониятни бой бериб қўйди. Аммо ўтган турда жамоа «Кальяри» уйида ўта ишончли ўйин кўрсатиб, йирик ҳисобдаги ғалаба билан қайтди. «Интер» Бергамода ўтган сўнгги икки учрашувда муваффақиятсизликка учраган. Аммо Миланда кечган сўнгги икки учрашувда ғалаба қозонган. Бироқ унгача бўлган икки учрашувда ҳам «Аталанта» Сан-Сиродан ғалаба билан қайтган.\n18 йиллик забт этилмас довон\nЧелси – Манчестер Юнайтед (14 мартга ўтар кечаси, 00:45, Матч! Футбол 1)\nАнглия премьер-лигасининг кўплаб учрашувлари бу турда ўтказилмайди. Сабаби Кўҳна қитъанинг энг кекса мусобақаси саналадиган Англия кубогида чорак финал учрашувлари бўлиб ўтади. Англия кубоги мусобақаларига тиғиз тақвим туфайли кўплаб жамоалар дастлабки босқичларда жиддий қарамасликлари мумкин. Аммо чорак финалдан бошлаб барчаси ўзгаради. Сабаби бу инглиз жамоалари учун жуда муҳим бўлган жиҳат — «Уэмбли»га бир қадам дегани. Яхши биласиз, Англияда ярим финалдан бошлаб учрашувлар айнан Британиянинг биринчи рақамли стадионида бўлиб ўтади.\nАмалдаги кубок соҳиби «Манчестер Юнайтед» бу мавсумда бошқа бир кубокда муваффақиятга эришишга улгурди. Лига кубогида жамоа «Саутҳемптон»ни мағлубиятга учратиб бош соврин соҳибига айланди. Моуриньо жамоаси чемпионлик умидидан аллақачон маҳрум бўлиб улгурган. Шу сабабдан жамоа ўзи иштирок этаётган бошқа мусобақаларда бош совринни қўлга киритишни истамоқда. Англия кубогида жамоани бу сафар ўта жиддий рақиб — амалдаги АПЛ етакчиси «Челси» қарши олади.\nИккала жамоа ўртасидаги сўнгги 11 учрашувдан буён «Манчестер Юнайтед» ғалаба қозона олмай келмоқда. Сўнгги марта «МЮ» Алекс Фергюсон билан чемпионликни қўлга киритган 2012/13 йилги мавсумда «Челси» уйида ғалаба қозонганди. Англия кубоги доирасидаги эса жамоалар сўнгги марта 2013 йилда айнан чорак финалда дуч келишган. Манчестерда дуранг қайд этилган бўлса, Лондонда кечган қайта ўйинда «Челси» муваффақият қозониб, ярим финалга йўлланма олганди. Аҳамиятли томони ўша мавсумда «Юнайтед»ни Англия Лига кубогидан ҳам айнан «Челси» чиқариб юборган.\n«Манчестер Юнайтед» охирги марта «Челси»ни кубокдан 1999 йилда, ўша афсонавий ЕЧЛ қўлга киритилган мавсумдагина мусобақадан чиқариб юбора олган холос. Ундан кейинги учта учрашувда манчестерликлар муваффақиятсизликка учраган.\nРекордлар кетидан рекордлар\nМонако – Бордо (11 март, 20:45, Sport)\nТурнинг марказий учрашувида турнир жадвали етакчиси, бешинчи ўринда бораётган «Бородо»ни қабул қилади. «Монако» чемпионат тугашига 10 тур қолгандаёқ гол киритиш бўйича клубга тегишли барча рекордларни янгилаб ташлади. Жамоа +57 фарқ билан 82та гол киритган. Чемпионликка мос ўйин кўрсатаётган Жардим шогирдлари мураккаб ўйин орқали келгуси ҳафтада бўлиб ўтадиган ЕЧЛ доирасидаги «Манчестер Сити»га қарши учрашувга тайёргарлик кўриши керак бўлади.\nЎтган турда «Монако» «Нант»ни 4:0 ҳисобида мағлубиятга учратишга муваффақ бўлди. «Бордо» эса Лион»га қарши учрашувда дуранг қайд этди – 1:1. «Бордо»нинг еврокубоклар зонасига илиниб олиши учун 4 очко етишмаяпти. Айнан пешқадамга қарши учрашувдаги муваффақият бу йўлда ташланган дадил қадам бўлиб хизмат қилиши мумкин.\n«Монако» учун айнан «Бордо» энг ноқулай рақиблардан бири саналади. Икки жамоа ўртасидаги сўнгги етти учрашувда «Монако» фақат бир марта ғалаба қозонган. Бу ҳам ушбу мавсумдаги биринчи давра ўйинида қайд этилган. Энг қўрқинчли томони «Монако» мана 10 учрашувдирки ўз уйида «Бордо»ни мағлубиятга учрата олмай келмоқда. Сўнгги марта «Монако» «Бордо»ни меҳмон қилганида 2003 йилнинг августида ғалаба қозонган. Орадан 14 йилга яқин вақт ўтиб ҳам бу натижа сўнггиси бўлиб қолмоқда.\n«Сити» учун ўтиб бўлмас асрий тўсиқ\nМидлсбро – Манчестер Сити (11 март, 17:15, Матч! Футбол 1)\nУчрашувнинг муҳимлиги шундан иборатки, айнан «Мидлсбро» «Манчестер Сити» учун энг ноқулай рақиб бўлиб келмоқда. Сўнгги икки учрашувдан буён «Этиҳад»да мағлубиятга учрамаётган клуб, шундай муваффақиятларнинг бирига айнан Англия Кубогида эришган. Айтор Каранка жамоаси премьер-лигага қайтгач, мавсумни ёмон бошламаганди. Бироқ ҳозирги вақтга келиб жамоа жуда қийин аҳволга тушиб қолган. «Манчестер Сити» эса «Сток»ка қарши сўнгги ўйинни ҳисобга олмаганда, ажойиб спорт формасига кириб олган. Жамоа январдан буён мағлубиятга учрамай келмоқда.\nЮқорида эслаб ўтганимиздек икки жамоа ўртасидаги сўнгги икки ўйиннинг иккаласи ҳам Манчестерда кечган бўлиб, жорий мавсум чемпионат учрашувида Каранка шогирдлари сўнгги дақиқаларда етакчидан очко тортиб олишга муваффақ бўлганди. Аммо икки йил муқаддам чемпионшип вакили бўлган «Мидлсбро» кубок учрашувида «Манчестер Сити» уйига ташриф буюриб ғалаба қозонган ва «шаҳарликлар»ни мусобақадан чиқариб юборганди. Энг қизиқ томони, бунгача жамоалар кубок доирасида 1997 йилда ўзаро рўбарў келишган. Ўшанда ҳам «Сити» уйида кечган учрашувда «Мидлсбро» ғалаба қозониб кетганди. «Манчестер Сити» кубок доирасидаги тўқнашувларда фақат бир марта «Мидлсбро»дан устун келган. Бу воқеага 9 март куни 113 йил тўлди. Ўшанда ҳам «Сити» уйида ҳисоб очилмаган, аммо «Мидлсбро»да «шаҳарликлар» ғалаба қозонишга муваффақ бўлганди.


Ташқарида карантин, ичкарида... Таниқли хонанда ниқобда...\n29.03.2020 23:03 0 21474\nИжтимоий тармоқларда карантин вақтида тўй бўлгани акс этган навбатдаги лавҳа тарқалди.\nТўй хонадоннинг ўзида ва анча ихчам тарзда ўтказилганини одамлар сони камлигидан илғаш мумкин. Меҳмонлар орасида ниқоб таққани ҳам бор, тақмагани ҳам. Шунингдек, лавҳадан хонадон ичкарисида базм авж олганини кўриш мумкин: эътиборлиси – унда таниқли хонанда Мавлуда Асалхўжаева ниқоб ва қўлқоп таққан ҳолда хизмат қилаётир! Қўшиқ ҳам жорий этилган карантинга қасдма-қасд айтилаётгандай гўё: «Сенга не, менга не...»\nҲар кимни тўйга етказсин-а, бироқ коронавирус балосидан дунё тебраниб турган ҳозирги пайтда орзу-ҳавас йўлида ўзгаларнинг саломатлигини хавфга қўйиш эҳтимолини оширадиган бундай тадбирлар ўтказишни оқлаб бўлмайди барибир.\nХориж 05/01, 17:03\nТўйга келган меҳмонлар устига бомбалар ёғди


"Манчестер Сити"нинг 4 та футболчиси бир соврин учун даъвогарлик қилмоқда\n2 июнь, 2021, 20:33\nТеглар:АПЛ | Манчестер Сити\nДе Брюйне тарихга кириши мумкин.\nАнглия профессионал футболчилар ассоциацияси (PFA) ўз талқинига кўра, премьер-лиганинг якунланган мавсумдаги энг яхши футболчисини аниқлаш бўйича махсус сўровнома ўтказмоқда.\nЭътиборлиси, кўрсатилган 6 та номзоднинг 4 таси “Манчестер Сити” футболчиси бўлди. Аниқроғи, Кевин де Брюйне, Илкай Гюндоган, Рубен Диаш, Фил Фоден (барчаси - "Манчестер Сити"), Харри Кейн ("Тоттенхэм") ва Бруну Фернандеш ("Манчестер Юнайтед") энг яхши номини қўлга киритиш учун даъвогарлик қилмоқда.\nУшбу сўровномада фақатгина АПЛ клублари сардорлари овоз беради.\nЎтган мавсум ушбу соврин Кевин Де Брюйнега насиб этган эди. Агар бу сафар ҳам сўровномада бельгиялик футболчи ғалаба қозонса, ушбу номга 2 марта сазовор бўлган Марк Хьюз, Алан Ширер, Тьерри Анри, Криштиану Роналду ва Гарет Бэйл билан тенглашиб олиши мумки.\nАПЛнинг ўтган мавсумдаги энг яхши футболчиси аниқланди\n"Сити" "Барселона" футболчисини харид қилмоқчи\n"Барселона": Кутилган трансфер амалга ошди


8 март, 2021, 22:05\nФутболчи ҳаммасига ойдинлик киритди.\nЖасур Жалолиддиновнинг “Андижон” билан шартнома тузгани ҳамма учун кутилмаган янгилик бўлди-а? Албатта, буни кўпчилик кутмаганди.\nАммо футболчи ўзи учун қулай танловни қабул қилди. Куни кеча sports.uz мухбири футболчи билан клуб базасида учрашиб катта суҳбат уюштирди.\n- Жасурбек, “Андижон” жамоасига ўтишингизни ҳеч ким кутмаганди, шу сабабли футбол жамоатчилиги орасида ўзига яраша реакция келтириб чиқарди. Сизнинг бу ерга келишингиз фонида топ-трансферлар орасида пешқадам бўлсангиз ажаб эмас...\n- Бу унчалик ҳам кутилмаган бўлмади. Қайсидир маънода кутилганди ҳам. Бошқа қизиқарли чемпионатларда трансфер ойнаси ёпиқ ва бошқа таклифлар ўртамиёна даражада. Таклиф бўлди деганда сен у ерга бориб, ўйнаб кетасан, дегани эмас. Шунинг учун шошилмасликка қарор қилдим. Кўп нарса спорт формага ҳам боғлиқ. “Андижон”да ўйнаб, ўйин амалиётимни ошираман. Раҳбарлар ва мухлисларнинг ишончини оқламоқчиман. Ҳар тарафлама ўзимга келиб, кейинчалик бошқа режалар ҳақида ўйлашим мумкин. Ҳозир у ёқдан бу ёққа кўчиб юрадиган пайт эмас. Биринчи навбатда фикримни бир жойга йиғиб, ўйиним ҳақида ўйлашим керак. Чет клублари билан келишув қийин бўлади, улар барибир ўзининг шартларини қўяди. “Андижон”да эса вазият бошқачароқ. Муҳими, улар мени эшитишяпти. Истакларимни ҳурмат қилишяпти. Аниқ айта оламанки, “Андижон”дан туриб Суперлиганинг бошқа жамоасига ўтмайман. “Андижон” менга шуни ваъда берганки, агар менга хориждан яхши таклиф тушса, беш кун ичида қўйиб юборади.\n- Демак, клуб билан келишув шундай бўлди-а?\n- Ҳа, келишув шунақа. Қачон ва қанақа жамоадан таклиф бўлишининг фарқи йўқ, мени мажбурлаб олиб келишмаган. Биз ҳаммасини аниқ-тиниқ келишиб олганмиз. Ака-укачилик, устоз ва шогирд тушунчасидаги ўзаро ҳурмат юқори. Биз бир-биримизга ишониб шартнома туздик. Агар четдан яхши таклиф бўлса ва кетишни истасам, клуб мени қўйиб юборади.\n- Яқинда Вадим Абрамовдан сиз ҳақингизда интервью олгандим. У сизнинг “Андижон”га ўтишингизни унчалик оқламагандек бўлди ва четга кетишингизни истаганини айтди. Бунга муносабатингизни билмоқчиман.\n- Абрамов мени кўтарган мураббий. Ҳар қанақа гап айтишга ҳаққи бор. Мен унинг фикрларини ҳар доим эшитаман ва ҳар бир маслаҳатини ҳурмат қиламан. Ўзим ҳам Европада ўйнашни хоҳлайман. Ким ҳам буни хоҳламас экан? Лекин четга кетишим керак, деб ҳар қанақа таклиф бўлса ҳам кетавермайман. Кимларнидир маслаҳатига қарамадим. “Андижон”га ўтиш қарорини ўзим обдон ўйлаб, кейин ҳал қилдим. Уйимдагилар ҳам бу сафар шошилмаслигимни тайинлашди. Шунинг учун узоқ ўйландим. Эътибор берсангиз, мен уч ой олдин ҳам “Андижон”га келиб машғулотларида қатнашишни бошлашим мумкин эди. Аммо ўтган уч ой давомида шуғулланиб, ҳаммасини яхшилаб ўйлаб, кейин бир қарорга келдим. “Андижон”га ўзидан-ўзи келиб қолганим йўқ. Тўғри, менинг бу ерга келишим мухлислар учун сюрприз бўлса керак, лекин ўзим учун бундай эмас.\n- Сиз ҳақингиздаги охирги воқеалардан сўнг, кўпчилик ўз фикрларини айтдилар. Айниқса, “Локомотив” Москвага ўтишингиз омадсиз трансфер сифатида баҳоланди. Бундай вазиятда сизга ҳам осон бўлгани йўқ. Бўлиб ўтган ишлардан қандай хулоса чиқардингиз?\n- Тўғри, чеккадан қараганда хунук ҳолат. Лекин ичкаридан қараганда сабаблар бор. Аммо мен сабаб қидирмадим. 18 ёшдаман. 6 ой давомида шу ишлар бўлган бўлса, “Локомотив”да фақат минусга ишладим, дея олмайман. Ўзига яраша плюс тарафлари ҳам кўп. Буни фақат ўзим биламан. Чунки мен ичкарида клуб билан бирга бўлдим, машғулотларида ва жамоа ҳаётида ҳамнафас эдим. Кўрган-кечирганларим ва ичимдагиларни кимгадир айтиб ҳам етказа олмайман. Ҳаммасини фақат ўзим ҳис қилганман. Тўғри, ниманидир йўқотгандирман, аммо шу билан бирга топганларим ҳам бўлди. Ўзбекистонда ўйнаб бироз тажриба тўплаган бўлсам, у ерда захирада ўтирганда қанақа хис-туйғулар ўтиши, айниқса, легионер сифатида майдон ва унинг ташқарисида ички кечинмаларни ҳис қилдим. Европалик тажрибали футболчиларнинг ишга бўлган муносабати қанақа, топ-ўйинчилар – Ловрен, Мальком, Шомуродов ва бошқаларга қарши учрашувларда захирада ўтириб, уларнинг ўйинларини кўриб нималарнидир ўзим учун олдим. Барибир бундайларнинг ўйинларини ўз кўзи билан кўриш бошқача. “Локомотив”даги барча футболчилар билан эса, деярли ҳар куни бирга бўлдим. Улар билан ўтириб бирга овқатландик, бирга суҳбатлашдик. Шуларнинг ўзи ҳам мендек ёш ўйинчига катта нарса беради. Мухлислар бир ярим соат футбол кўришади. Лекин ўйинчи учун майдон ташқарисида ўрганиши мумкин бўлган жиҳатлар ҳам кўп. Майдондаги ўйин биринчи навбатда унинг ташқарисида бошланишини кўрдим. Тартиб-интизом, ишга бўлган муносабат, овқатланиш, машғулотлар жараёнлари, умуман барчасини кўриб ўргандим.\n- “Локомотив” футболчиларидан кимлар билан алоқани сақлаб қолгансиз?\n- Кўп инсонлар билан алоқам бор. Ҳужумчи Лисакович ҳозир “Локомотив”да “очилиб” кетди. У билан бир хонада яшардим...\n- Ҳа, у беларуслик эди. “Шахтёр”дан олиб келинганди...\n- Тўғри. Жасур Яхшибоев унинг ўрнига “Шахтёр”га борганди. “Локомотив” уни 1,5 миллионга сотиб олганди. Унга ишонишарди ва ишончни оқлаяпти. Лисаковичдан мисол қиладиган бўлсам, у етим бола. Болалар уйида катта бўлган экан. Ҳаммасини менга айтиб берганди. Кейин у бироз телбароқ бола. Унинг ўзи клуб ошпазларига агар гол урмасам, менга овқат берманглар, бундан хафа бўлмайман, дейди. Шу гапларнинг ўзиёқ менга катта тажриба мактабидир. Уни қандай кучли эканлигини кўрдим. Гарчи етим ўсган бўлса ҳам “синиб” қолмаган. Лисаковичда ҳаётга бўлган ёндашув бошқача. Шунингдек, у компьютер ўйинларини кўп ўйнарди ва менга ҳам ўргатиб қўйган. Лисакович билан тез-тез ўйнаб тураман ва мулоқотда бўламиз. Ака-ука Миранчуклар билан ҳам доимий алоқадаман. Улар мени ҳар доим қўллаб-қувватлаб туришади. Айниқса, катта Миранчук мени кўп қўллайди.\n- “Тамбов”га ўтганингиздан кейин ҳам ўйин амалиётига эга бўлмадингиз. У ердаги фаолиятингизни эслашни ҳам хоҳламаяпсизми?\n- Йўқ, эслайвераман. Дўстларим билан бу мавзуда гаплашавераман. Тўғри, ўйнамаганим учун четдан қараганда хунук кўринади. Аммо ичкарида бўлганим учун менга кўп нарса қизиқ эди.\n- Аслида у ерда нима бўлган? “Тамбов”га қўшилганингизда майдонда тўп суришингизни кутгандик. Балки мураббий билан муносабат яхши эмасмиди, сизга ишонмасдими ёки бошқа сабабми?\n- Тўғриси, “Локомотив”да бунинг сабабларидаги ҳамма нарса менга ҳам кўринмайди. Лекин мураббийнинг менга бўлган муносабати яхши эди. Қанақадир ҳаммаси яхшидек туюларди, аммо барибир вазият бошқа эди. У ерда 10 та легионердан 8 таси қолиши керак. Мен кўп вақт “заявка”да ҳам бўлмай турдим, ҳужжат ишлари туфайли. Кейин киргизишди. Миранчукни йўқотишганди. Чемпионлар лигаси олдидан таркибни кучайтиришмаса бўлмасди. Лекин янги чақиришган футболчиси билан ҳам натижа қила олишмади. Балки агентлар ҳам ўшанда ниманидир ҳал қилишлари керакмиди?! Лекин мени кўзим билан кўринганида ҳаммаси яхши-ю, қандайдир тушунарсиз жойи бордек туюларди. Чунки ростдан ҳам имкониятга эга бўлмасдим.\n“Тамбов”да ҳеч кимга ҳеч қанақа эътирозим йўқ. Чунки икки кун қолганида, у ерга ижарага беришди. Ҳамма жамоа ўйинчи йиғиб бўлганди. Агар олдинроқ ҳаракат қилинганида яна қайсидир клуб мени ўз сафига қўшиб оларди. Балки ўшанда ўйнаш имкониятим бўларди. Бу ерда “Тамбов”ни ҳам айблай олмайман. Бу клубда яхши хотираларни бошимдан кечирганман. “Тамбов”да “Андижон”дагидек ака-укачилик, самимийлик кўпроқ. У ердаги футболчилар 5-6 ойлаб умуман пул олишмасди. Шароити қийин эди. Бироқ жамоанинг аҳиллиги зўр эди. 37, 38, 41 ёшли футболчилари бор эди.\n- “Локомотив” билан шартномангиз бекор бўлганидан кейин Ўзбекистонда кўпчилик сизни агентингиз Юрий Белоус билан ҳамкорликни тўхташингиз ҳақида фикрлар кўп эшитилди. Ҳозирда бу масалада нима дея оласиз? У билан алоқани уздингизми ёки...\n- Ҳозирча давом эттиряпман десам ҳам бўлади. Лекин бу охирги босқичларида бўлса керак. Тўғриси, ҳозир бирор нима дейишни ҳам хоҳламайман. Чунки бунинг мавриди ҳам эмас. Агентларим ҳақида ҳеч қачон бирор ерда ёмон гап айтмайман. Чунки улар ҳам қайсидир маънода менга нимадир қилиб беришди.\n- Алоқани узмадингизми?\n- “Андижон”га ўтишингизда улар билан маслаҳатлашмадингизми?\n- Йўқ. Ҳа, улар менинг бу қароримни билишарди. Аммо алоқани узмоқчиман. “Андижон” билан шартнома тузишга ҳам агент керак, деб ўйламайман.\n- Юрий Белоус Россия матбуотига берган интервьюсида сизни Ўзбекистоннинг ўртамиёна жамоасига ўтди, деган фикрларни айтди...\n- Улар билан кўп гаплашмадим. Шунчаки, ўз фикрларини айтишгандир. Бош мураббий Отабек ака Ғуломхўжаевни ҳамма билади. Мени ҳеч ким “Андижон”га мажбурлаб олиб келмаса керак, деб ўйлайман. Клубдан ҳеч ким менга қўнғироқ қилиб, илтимос шу ерга кел, дейишмаган ҳам. Шунчаки, менга агар хоҳишинг бўлса, жамоага келиб ўйна, дейишди. Юқорида айтганимдек, “Андижон”нинг менга айтган таклифи жуда маъқул тушди. Ўзбекистон Суперлигасидан бирорта клуб менга бундай таклиф бергани йўқ. Тўғри, оғзаки чақиришди, фақат ўзининг шартлари бор эди. Яъни, бошқалар четдан яхши таклиф бўлиб, кетишга хоҳишинг бўлса, қўйиб юборамиз, дегани йўқ. Бу ерда ҳеч кимдан қанча ойлик маош қилиб беришини сўраганим йўқ. Бу ерга пул учун келмадим, бу ҳақида гап-сўз бўлиши мумкин эмас. Бу йил “Андижон” жамоасида моддий томондан катта муаммо бўлмаса керак. Шунақа бўлса ҳам бу ерга пул учун келмадим, бу аниқ.\n- “Андижон”га ўтганингиздан кейин Белоус сиздан нимага бундай қарорга келганингиз ҳақида сўрадими?\n- Ушбу мавзуда у билан гаплашганларимиз иккимизнинг орамизда қолади. Албатта, Юрий Белоус билан гаплашдим.\n- Рус матбуоти ҳам сизга бу борада алоқага чиқяптими?\n- Россия матбуотига интервью бермайман, деб айтганман.\n- Чунки у ернинг матбуоти бошқачароқ. Россияда бошида интервью берганман. Ана шундан кейин бошқа интервью бермайман, деб ўзимга-ўзим айтганман.\n- Уларга нисбатан ишончингиз йўқолганми?\n- Билмайман. Рус матбуотида муҳокама кўп бўлади. Гапларингизни бошқача маънода тушунишлари ҳам мумкин.\n- Сизга охирги пайтларда Туркия, Испания, Германиядан таклифлар бўлгани хусусида маълумотларга эга бўлдик. Бу ростми?\n- Номларини айтмай турамиз. Агентлар менга қайси клублардан таклиф борлигини айтишган. Ўйлаб қарасам, менга қизиқиш билдирган клубларнинг чемпионати ёпиқ, масалан, Туркия. Тўғри, Испаниядан ҳам бор. Лекин таклиф борлиги бу аниқ дегани эмас. Чемпионати зўр бўлса, клуби ҳам шунга яраша бўлиши керак. Агар менга “Барселона”дан шартнома таклиф қилишса, қандай қилиб у ерга бормаслигим мумкин? Ёзда трансфер ойнаси очилади, ҳаммаси ўз қўлимда. Ҳалигача текин ўйинчиман, десам бўлади.\n- “Локомотив”дан кетишдан аввал, сизга Туркиянинг “Бешиктош” жамоасидан вариант ҳам бўлганди. Ҳозир ўша таклифни қабул қилмаганингизга афсусда эмасмисиз?\n- Йўқ, афсусланмайман. “Бешиктош” “Локомотив”дан кўра, 3-4 баробар жиддий қизиққанди. Буни билардим. Менга юборган шартномаси ҳам интернетда тарқаб кетганди. Тўғрисини айтсам, “Бешиктош” мавзуси яна орқага қайтиши, кучга кириши мумкин. Барибир Туркиянинг бир-иккита жамоаларидан қизиқиш бўлиб турибди. Ҳозир ҳеч нимадан афсусланмаслигим керак. Мен учун ҳаммаси олдинда, албатта юқори даражада футбол ўйнашим керак. Қачон тўғри ва нотўғри қарор қилганимни вақт кўрсатади.\n- “Андижон”ни танлаганингизда яқинларингиз, дўстларингиз сизга қаерга кетяпсан, нима қиляпсан, деган саволлар билан мурожаат қилишмадими?\n- Ростини айтаман, телефонимни ўчириб қўйганман. Ҳеч кимни эшитмадим. Ҳаммасини ўзим ўйлаб кўриб, бир қарорга келдим.\n- Тақдимот маросимида ишқибозларнинг асосий эътибори сизга қаратилди. Бу ердаги муҳитни кўрдингиз ва энди нимани ҳис қиляпсиз?\n- Футболдаги “эмоция”ни ҳис қилган ўйинчига пул иккинчи даражага тушиб қолади. Ўзгача ҳис-туйғуларга берилган ҳамма ўйинчи биладики, буни пулга сотиб олиб бўлмайди. Янги мақсадлар билан бундай талабчан мухлислар қаршисида тўп суриш жуда қизиқарли. Бу ерга пул учун эмас, ўша ҳис-туйғуларни ўзимда сезиш учун келдим.\n- “Андижон” раҳбари футболчиларга жамоа кучли учликка кирса қимматбаҳо машина беришини ваъда қилди. Клуб бунга қанчалик қодир?\n- Қодир ёки қодир эмаслиги менимча иккинчи ўринда. Ҳамма айтяпти, бу йил “Андижон” учун синов. Фақат яхши ният қиламиз. Кучли меҳнат қилиб яхши ният бўлса, Худоим ҳам ўзи беради. Бизнинг ҳам мақсадимиз шу.\n- “Андижон” таркибида бунгача сиз билан таниш дўстларингиз бормиди?\n- “Андижон”да менга бегона одам йўқ. Мураббийлар штаби ўзимизники. Улар йиғган футболчиларнинг кўпи билан бирга ўйнаганман. Камрон Саидазимов “Бунёдкор”дан чиққан. 8 ёшимдан битта базада турганмиз. “Бунёдкор”дан яна 5-6 та бирга ўйнаган ўйинчилар бор. Уларни Суперлигада катта тажрибалари бўлмаса ҳам бир-биримизни тушунишимизни ўзи анча фойдали бўлади деб ўйлайман. Мухлислар бизни дуо қилиб қўллаб-қувватлаб туришса бўлди.\nЖаьсурбек ишларингизга АЛЛОХ, ёр бу'лсин бир биридан чиройли голлар уриб АНДИЖОН галабасига у'з х,иссангизни ку'шинг\nОмадингни берсин Жасурбек! Худо хохласа Узбекистонда Андижон деган жамоа борлигини, хамжиҳат бўлиб нималарга қодир эканликларини кўрсатинглар! Олға БУРГУТлар!!!


Бизнинг доимий мижозимиз Ecorn.uz янги ва замонавий ISUZU NKR 55 E2 юк ташиш автофургони етказиб берилди.\nISUZU автофургонини топшириш маросими #ТехноПлаза ҳудудида бўлиб ўтди.\n2014 йилда ташкил қилинган Ecorn бренди тезда истеъмолчилар эътиборини жалб қилиб, шаҳарнинг энг гавжум ва машҳур қаҳвахонасига айланди. Ecorn ўзида қаҳвахона, кондитер ва нон маҳсулотларини тайёрланадиган жой форматларини жамлаган.\nБиз ушбу компания билан барпо қилинган самарали ҳамкорлик ва дўстлигимизни қадрлаймиз, келгусида янада катта лойиҳалар устида бирга ишлаш мақсадидамиз. Компанияга фаолиятида муваффақият ва бизнесда янги чўққиларни забт этишини тилаб қоламиз!


Тошкент шаҳар ИИБ маълумотига кўра, мактабда рейдлар ўтказилганда ўқувчиларнинг чўнтакларида «UzBAT» МЧЖ қўшма корхонасида ишлаб чиқарилган «LYFT» маркали, Ҳиндистонда тайёрланган «COOL LIP» никотинли "снюс"лар топилган. Бу ҳақда "rost24.uz" сайти ёзиб чиқди. Ўз навбатида депутат Расул Кушербоев шу муаммога эътибор қаратди.\nБунда ўқитувчилар баъзи бир ўқувчиларнинг дарсда ўзини ғалати тутишларини: бефарқлик, ўзлаштириши пастлигини қайд этадилар. Кейинчалик бундай хулқ-атвор бу ўқувчиларнинг никотинли "снюс" истеъмол қилиши билан боғлиқлиги аниқланган.\nУпа, ширинлик шаклида, ёқимли ҳид ва таъм берадиган ваниль, шоколад, ментол таъмли никотинли маҳсулотлар (никотинли "снюс") бугун ёшлар орасида оммалашиб бормоқда.\nЎзбекистон Республикаси Соғлиқни сақлаш вазирлигининг Тамакига қарши курашиш бўйича бош консультанти Шуҳрат Шукуровнинг маълумот беришича, никотинли "снюс", бу – ёшлар учун янги гиёҳванд модда.\n«Ишлаб чиқарувчиларнинг маълумотларига кўра, никотинли "снюс" никотин ва целлюлоза аралашмаси асосида, стабилизаторлар, таъмни ширин қилувчилар, ароматизаторлар, консервантлар ва бошқа қўшимчаларни қўшган ҳолда тайёрланади.\n"Яна бир ҳушёрликка чорлайдиган масала қаршисида турибмиз. Бу муаммони ечишда зудлик билан қонунчиликни такомиллаштириш зарурлиги кўринмоқда. Акс ҳолда кимларнингдир лоббизми, деб анча кеч қоламиз ва оқибати учун ёшлар билан жавоб берамиз", деб ёзади Кушербоев.\nКиритилди: 15:13 18.01.2021. Ўқилди: 13961 марта. Фикрлар сони: 0 та.


Ҳаммаси саёҳат учун: офлайн-карталар ва яна 5 та жуда керак бўладиган илова - Terabayt.Uz\nБошпана топ ва янги дўст ҳам орттир — Couchsurfing Travel App\nCouchsurfing сизга дунёнинг исталган жойида текин бошпана топишга ёрдам беради. Каучсерфинг – яшаш учун сарф-ҳаражатларни тежашни жуда хоҳловчи саёҳатчиларнинг машҳур ҳаракати. Албатта, бепул яшашнинг ўзига яраша мураккабликлари ҳам бор. Аммо Couchsurfing Travel App иловаси бу борада ҳаётингизни енгиллаштиради.\nИловада рўйхатдан ўтинг ва ҳамма ёққа сўров жўнатинг. Аввал бошда профилингизни тўлдиринг ва одамларга фақат кўчириб олинган қисқача матнни эмас, озми-кўпми “шахсий” маълумотларни ҳам жўнатинг. Ўзингиз ҳақингизда, сафар давомидаги режаларингиз ҳақида айтиб беринг.\nШаҳар қанча кичик бўлса, шунча кам ижобий жавоб оласиз. Ҳафа бўлмаслик учун ҳаёлингизда меҳмонхоналардан иқтисод қилинган пуллар борасидаиги рақамларни бўлсин. Меҳмонхона хўжайини ҳақида ҳам суриштиринг. «Каучсерфинг» – қулоққа зўр эшитилади, аммо, шундай ҳам бўладики, сизга бошпана берган киши унчалик яхши одам бўлиб чиқмаслиги мумкин. Нима бўлганда ҳам чўнтагингизнинг қурби етадиган меҳмонхонанинг манзили ёнингизда юрсин.\nНимаси яхши? Текин бошпана, дунёнинг ҳар чеккасидан янги танишлар, бошқа мамлакат одамларининг ҳаётини яқинроқ билиш. Каучсерфинг ёрдамида биргаликда саёҳат қиладиган ҳамроҳ ҳам топишингиз мумкин. Буларнинг барчаси фойдадан ҳоли бўлмайди. Эсингизда бўлсин, барча қулайликлари бор меҳмонхоналар алоҳида тўловларни талаб қилади, сиз эса тежамкорликни маъқул кўргансиз.\nҚаерга боришингизни айтади, — AroundMe\nТез-тез учрайдиган ҳолат: Сиз янги шаҳарга келдингиз, лекин аввалдан дастур қилиб олмагансиз. Қорин оч, қаерда тамадди қилишни, ўйнаб-қулишни ва умуман ҳожатхона қаердалигини ҳам билмайсиз. Бунда AroundMe сизга жуда керак, айниқса бегона шаҳарга бориб қолганингизда.\nИлова атрофингизда нималар борлигини ўрганишни таклиф этади: кафе, аптека, барлар, АЁҚШ, кино ва шунга ўхшаш жойлар — атиги 18 та тоифа. AroundMe сизга нафақат турган жойингиз ҳақида, балки бу ерда иш қачон бошланиши ва қачон тугаши, алоқалар, айрим емакхоналар ҳақида маслаҳатлар, ҳатто у ердаги миню ҳақида ҳам маълумот бера олади. «Яқинроқда» тоифаси атрофингиздаги диққатга сазовор жойлар ҳақида сўзлаб беради.\nНимаси яхши? Ҳозир турган жойингиздаги ва сиз қидирган жойдаги емакхоналарни кўрсатади. У жойга бориш йўлини кўрсатади, албатта шу заҳотиёқ GoogleMaps ёки Citymapper га кириш имконияти билан. Шунингдек, об-ҳаводан ҳам хабардор бўлишни таклиф этади.\nҚандай транспортда борган маъқул, бунга — Citymapper жавоб беради\nДам олиш учун қаерга боришни аниқлаб олдингизми, унда қаршингизда битта масала кўндаланг туради – қандай траспортда бориш. Бу борада энг тўғри масалаҳатни ҳаммадан тез Citymapper айта олади: велосипеддами, жамоат транспортидами ёки таксидами (нархини ҳам айтади), у барча вариантни сизга кўрсатади, фақат танлаш сиздан. Маршрутни яққол кўрсатадиган оддий ва тушинарли интерфейсга эга. Шаҳардаги темирйўл ва метро йўналишлари харитасини ҳам юклашга мослаштирилган. Маршрутларни сақлаб қолиш ва манзилни қўшиб қўйиш имкони ҳам мавжуд.\nНимаси яхши? Маҳаллий велосипед ишқибозлари учун велостанцияни, ундаги жой сонини ва қанча велосипед борлигини кўрсатади. Жамоат транспортининг жўнаш вақтини онлайн режимида кўрсатади, таксилар учун эса машинанинг келиш вақтини, маршрутни танлаганингизда, транспортни қанча кутиш мумкинлигини шу заҳотиёқ намоён этади.\nАдашиб қолишингизга йўл қўймайди — MAPS.ME офлайн-картаси\nСаёҳатчи учун энг зарур бўлган матоҳ, бу офлайн-картадир. У нафақат роумингдаги қимматли гигабайтларни иқтисод қилади, балки, у ерда агар тармоқ бўлмаса, сизни қутқаради. Пиёда, велосипедда ёки автомобилда бориш учун тушинарли навигация. Харитада барча икир-чикирлар ҳисобга олинган бўлиб, қидирган уйнинг олдидан пайқамай ўтиб кетишингизга асло йўл қўймайди. Шу ерда иловадан чиқмай туриб Booking.com’ни очсангиз ҳам бўлади. Унда брон қилса бўладиган меҳмонхоналар бор.\nНимаси яхши? Энг асосийси – офлайн ишлайди. Камига яна бир қанча қўшимча функциялар. Пиёда ва велосипед маршрутларида тоғлардаги баланд-пастликни, тоғ ён бағирларини кўрсатади. Ўзининг турган жойи ҳақидаги маълумотларни мессенжер орқали баҳам кўради. Жойларни қидиради ва унга бўлган маршрутни тузиб чиқади. У ердаги автомобиль тиқини ҳақида ҳам хабар беради.\nИнтернетга кирмоқчимисиз — WIFI Map\nИнтернетда саёҳат қилиш — серҳаражат иш, лекин усиз бўлмайди ҳам. Бу муаммони WIFI ёрдамида ҳал этса бўлади, аммо у очиқмикан..? Бундай пайтда WIFI Map ёрдам беради, чунки у керакли логин ва паролни қачон ва қаерда киритиш кераклигини айтади. Ушбу илова фойдаланувчилари сабабли WIFI Map базаси борган сари кенгайиб бормоқда. Чунки у зарур бўлганда яқин орадаги WIFI нуқтасини топишга ва интернетга киришга ёрдам беради.\nНимаси яхши? WIFI Map — бу, интернетга кириш нуқталари ҳақида доимий равишда янгиланиб бориладиган харита. Сизда логин ва пароль бўлса, албатта.\nТил энди тўсиқ бўла олмайди — Google Таржимон\nЭнг оммабоп таржимон. 103 та тилни билади. Дастурчиларнинг доимий саъй-ҳаракати туфайли юқори сифат билан таржима қилади ва бундан ташқари жуда кўп миқдорда қўшимча муҳим функцияларга эга.\nАгар интернет бўлса, оғзаки суҳбатни ҳам таржима қила олади. Камера ёрдамида – ёзувни ўқиш мумкин.\n#гаджет #фойдали иловалар #Саёҳат


Объект яратилган сана: 944 йил\nКалом илмида мотуридия оқимининг асосчиси, Ислом оламида Имом-ул-Ҳудо (Ҳидоят имоми) деб танилган буук илоҳиёт олими, фақиҳ, шайх Муҳаммад ибн Маҳмуд ал-Ханафий ал-Мотуридий 870 йилда Самарқанднинг Мотурид мавзесида туғилган. Дастлаб мактабда савод чиқариб, кейин мадраса таълимини олган.\nИмом ал-Мотуридий Имом Ащарий, Рудакий, Абул Ҳасан Балхий, Фаробий каби олимлар билан бир замонда яшаб, имом Муҳаммад ал-Бухорийни ўзининг маънавий устози, деб билган. Алишер Навоий Имом ал-Мотуридийнинг шаънини улуғлаб, у кишига "Буук уламолар султони" деа юксак баҳо берган.\nИХ-Х асрларда Ислом динини нотўғри тарғиб ва талқин қилувчилар кўпайганлиги сабабли Имом ал-Мотуридий ўзининг асарлари билан уларга қарши курашади. Унинг "Китоб ал-Тавҳид" асари алоҳида ўрин тутади. Имом ал-Мотуридий 944 йилда Самарқандда вафот этади ва шаҳардаги Чокардиза қабристонига дафн этилади.\nПрезидентимиз Ислом Каримов ташаббуси билан мақбара 2000 йилда Самарқанднинг Чокардиза қабристонида бунёд этилган. Буюк ватандошимиз Абу Мансур ал-Мотуридий илмий-диний меросининг халқимиз маънавий-руҳий ҳаётидаги ўрни беқиёсдир. У Ислом оламида "Имом ал-ҳуда" (Ҳидоятга бошловчи имом) ва "Имом ал-мутакаллимин" (Калом олимларининг имоми) деган шарафли унвонлар билан машҳур бўлган. Исмлари Муҳаммад, "Мотуридий" тахаллусини Самарқанднинг Мотурид қишлоғида таваллуд топганликлари учун олганлар. Манбаларнинг далолат беришича, Ал-Мотуридий фиқҳ ва калом илми билан ёшликданоқ қизиқиб, ҳанафий мазҳаби олимларидан таҳсил олган. Кўплаб машҳур фақиҳ ва муҳаддислар билан мулоқотда бўлган, бутун умри давомида шу соҳага оид кўплаб асарлар ёзиб қолдирган. "Китоб ат-тавҳид", "Китоб мақомат", "Тавилот аҳл ас-сунна" асарлари шулар жумласидандир.


ЭРОН КИНОСИНИНГ МУВАФФАҚИЯТ ФОРМУЛАСИ - 6 Октября 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nПятница, 2021-10-22, 3:45 PM\nГлавная / Bosh sahifa » 2021 » Октябрь » 6 » ЭРОН КИНОСИНИНГ МУВАФФАҚИЯТ ФОРМУЛАСИ\nЭРОН КИНОСИНИНГ МУВАФФАҚИЯТ ФОРМУЛАСИ\nЭрон брендига эга ҳар қандай фильм жамоатчилик томонидан катта қизиқиш билан кутиб олинади. Чорак аср давомида дунёнинг барча фестивалларида ушбу мамлакат фильмлари иштирок этди ва киноманлар Ғарбликларнинг қулоғи учун қийин бўлган фамилияларни ёдлаб олишди.\n1. Эрон кинематографи сентиментал бўлишдан қўрқмайди.\nЕвропаликлар ҳис-туйғуларни очишдан уяладиган ёки юксак туйғуларга ишонмайдиган, озгина азоб ва раҳм-шафқатни ҳам кўрсатмайдиган жойда, эронликлар охиригача боришади. Сезги ва эҳтиросларни қаҳрамонларнинг сукути орқали ифода этиш ва фақат уларнинг кўзларида акс эттириш мумкин. Тўлиқ ғазабланган, динамик мулоқотдагина улар гапиради. Бунда қайғу ва қувонч ҳар доим чуқур ва содда.\n2. Эрон киноси юксак ижтимоий-сиёсийлашган, аммо айни пайтда бутунлай универсалдир.\nБошқача қилиб айтганда, бу битта мамлакатнинг экзотик муаммолари эмас, балки Эроннинг шарқида ёки ғарбида яшовчи одамга ҳам тушунарли бўлган тўқнашувлардир. Эрон киноси усталарига хос бўлган фалсафий «нигоҳ» ҳар қандай маҳаллий муаммони умумбашарий муаммога айлантиради. Булар мураккаб ҳаёт ичида омон қолишга ҳаракат қилаётган энг оддий, «кичкина» одамларнинг портретларидир. Ҳар қандай мамлакатда оддий одамларнинг барча қувончлари ва азоблари жуда ўхшаш, шунинг учун Эрон киноси сюжетлари дунёнинг исталган нуқтасида тушунарли, гарчи бу ерда миллий ўзига хослик ҳам мавжуд. Масалан, исломий жамиятдаги аёллар ҳуқуқларининг чекланиши. Эрон киносининг барча йирик намояндалари фильмлари орқали ўз мамлакатларида кичик «инқилоб» қилишга эришишди. Замонавий Эрон ёзилган ва ёзилмаган қонунларини сезиларли даражада юмшатгани аниқ.\n3. Эрон киноси хаёлий ва ҳужжатли мотивларни бирлаштиради.\nУлар неореалистларнинг эстетикасини, француз, рус, япон кинематографиясининг поэтикасини қайта ишлади. Эрон киноси кўплаб яхши фильмларни томоша қилган ва улар ҳақида жиддий ўйлайдиган одамларнинг кинотеатридир. Кадрларда кўринадиган ҳақиқий одамлар камера қаршисида ўзларини табиий ва бемалол тутишади. Режиссёр улар билан очиқчасига гаплашади, улар ўз ҳаётлари ҳақида гапиришади, адолатсизлик ҳақида камерага шикоят қилишади, у билан кичик қувончларини бўлишишади.\n4. Эрон кинематографи ниҳоятда оптимист.\nФильм қаҳрамонлари кўпинча мураккаб қийинчиликларни бошдан кечираётгани, умидсизликка учрагани, ҳатто бутунлай қулаб тушишига қарамай, уларда туганмас умид бор, ғалаба иштиёқи кучли. Кўпинча фильм якунида ақл, чуқур туйғулар ва адолат ғалаба қозонади. Чунки бу ғалабадан Эрон кинематографи Ғарб киносига қараганда кўпроқ умидвор.\nКатегория: SHOU BIZNES YANGILIKLARI / ШОУ БИЗНЕС ЯНГИЛИКЛАРИ | Просмотров: 49 | Добавил: #новости, #Yangiliklar, #news, #newsuz, #uznews, #habarlar, #xabarlar, #ahborot, #Yangilik | Рейтинг: 0.0/0


Сибир яраси касаллиги ҳақида шифокор маълумот берди - AmuNews.uz - энг сўнгги янгиликлар\nСибир яраси касаллиги ҳақида шифокор маълумот берди\nМаълумки, зооназ касалликлар нафақат уй ҳайвонларининг, балки инсонларнинг ҳам ҳаётини хавф остида қолдиради. Айрим қўшни давлатларда ана шундай касалликлардан бири – сибир яраси, яъни куйдирги касаллиги тарқалиб, чорвага зарар келтираётгани кузатилмоқда. Шу боис, маҳаллаларда аҳоли ўртасида хонадонларда сақланаётган чорва молларини бундай касалликлардан сақлаш, тарқалишининг олдини олиш бўйича мутахассис шифокорлар иштирокида кенг тушунтириш ишлари олиб борилмоқда.\nЯқинда туманимиздаги Навоий номидаги маҳаллада ҳам фаоллар билан учрашув ўтказилиб, сибир яраси, куйдирги касаллиги ва унинг тарқалиши, белгилари, олдини олиш бўйича кенг тушунча берилди. Учрашувда туман ДСЭНМ шифокори Аҳмад Явбосаров сибир яраси касаллиги ҳақида маъруза қилди.\nМаърузадан сўнг, маҳалла фаолларидан Азимбой Дўсчонов, Жўрабек Давлетов, Қурбонмурод Матназаровлар шифокордан ўзларини қизиқтирган саволларга жавоблар ва керакли маълумотлар олдилар. Шунингдек, учрашувда иштирок этаётган маҳалла оқсоқоли Ваҳоб Ўрозалиев, диний-маърифий масалалар бўйича маслаҳатчиси Давлатбика Pажабова ҳамда ИИБ участка инспектори Илҳом Абутовлар ҳам барчани касалликдан эҳтиёт бўлишга ва унинг олдини олиш чора-тадбирларини кўриб қўйишга чақирди.\nУчрашув музокараларга бой ва қизиқарли ўтди.


МХХнинг жўралари гаштак берди | TURONZAMIN\nМХХнинг жўралари гаштак берди\nPosted on 07/23/2008 by TURONZAMIN\nЁ учта ё тўртта, балки бештадир… МХХнинг жўралари йиғилишиб гаштак беришди. Сонини аниқ айтолмаганимнинг боиси бор.Чунки бирининг овози гоҳ эшитилиб, гоҳ эшитилмай пашшанинг ғўнғиллаши каби ун берди.У балки пашша эди, балки…\nЯна бирининг овози эса чийиллоққина ва ожизалар овозига ўхшади, балки у ожиза эди .Шунинг учун уни аниқ билмай туриб МХХнинг жўраси дейиш инсофсизлик бўлади. Балки у МХХнинг дугонасидир. Мабодо шундай бўлса жўраси деган сўзимизни узрларимиз билан бирга қайтариб оламиз.\nМайли улар нечта бўлса ҳам МХХнинг жўраси эканликларини гарчанд кўп йиллардан буён эл кўзидан яширишга уриниб келган бўлишсада кеча ўз орқа этакларини ўзлари очиб кимликларини кўрсатиб қўйишди.\nЛекин уларни ҳам тўғри тушуниш керак. Нимасини тўғри тушуниш керак деб одамни хит қилмангда ахир. Саллани кўрсатмай туриб калла қани дейсиз-а…Тавба. одам ҳам шунақа шапира-шупур бўладими анави МХХ жўрасими ё дугонасига ўхшаб.\nҲа, бир бошдан ҳаммасини айтилади ва сабр билан эшитиш керакда.Аслида мен гапни чўзганимнинг нафи йўқ балки.Чунки карнайчининг дудига қулоқ тусангиз унинг нағмаси нима эканлигини англаб олиш мушкул эмас.Аммо сурнайчиси сурнайини қийқиллатаман деб ғийқиллатиб юборди-да мусиқа дегани аллақандай дам чиқаришнинг қисилиб-бўғилган сасига ўхшаб кетди.\nАммо, ҳали айтганимдай уларнинг устидан кулмаслик керак.Балки улар карнай-сурнай чалишдан аввал одатига кўра бояги кўкноридан уриб олишгандир.Ўрганган кўнгил ўлганда қолади , дейишадику.Шу кўкнорихаёлда ўзлари ҳам МХХчилар орасида ҳамкор жўраларимиз талай деб юборишгандир-да.\nЖа, унчалик инсофсизлик ҳам ярамайди.Ахир ўзингиз айтасизку, ким-кимнинг изидан боради, ҳар кимнинг ўзининг шахсий иши, бу дегани демократия деб.Яна уч-тўртта кўкнори МХХга жўрами ё дугонамиз деса дарров оёғидан олмоқчи бўласиз.\nҲа, бу тил одамларнинг дилидагини чиқариб илинтириб берадиган қассоб гўшт иладиган илмоқ-бутоққа ўхшайди.Кўкнорихаёллар ҳали яна қанча қилмишлари борлигини яна бир гаштак берганда айтиб юборишса ҳеч ажаби йўқ.\nАммо жуда ҳам хаёлга берилиш дўппайиб бош билан пиёланинг устига йиқилиб тушишга олиб келади. Уларнинг хаёлга берилиб, ўликдан пайғамбар ясайман дейишларини тушуниш мумкин. Аммо МХХ билан алоқалари борлигини очиқ айтишлари ва одамларни расман айблай бошлашлари уларни дўппайтириб қўйди. Чунки улар қонунсиз юртларидан кетиб, қонунлар мамлакатидан ҳужжат олганлари сир эмас. Бу кетишда ана шу ҳужжатларидан ҳам айрилиб қолишлари мумкин. Ахир кўкнори хаёлларга қонунлар мамлакатида ўрин йўқ–да. Лекин буни кўкнори хаёллар қаёқдан билсин! Билмасалар биттаси бир тепиб билдириб қўйиши ҳам ҳеч гап эмас! Масала шунага қараб кетмоқда…\nБиздан эса ҳар доимгидек огоҳлантириш, этагингизни вақтида йиғиштиирб олинг, кўкнорихаёллар!\n« Яқин тарих Сиёсий латифа »


Туркия чемпионатининг қайта бошланиш санаси эълон қилинди /// Жамоалар бештагача ўйинчи алмаштириш имкони берилади. – ВОҲА\nТуркия футбол федерацияси мавсумни қайта бошланиш санасини маълум қилди. Чемпионат 12 июнь куни иккита баҳс билан бошланадиган бўлди.\nУчрашувларга томошабинлар киритилмайди. Жамоалар бештагача ўйинчи алмаштириш имкони берилади.\nТуркия суперлигасида «Трабзонспор» ва «Башакшеҳир» клублари 53 очко билан пешқадамлик қилишмоқда.\nЭслатиб ўтамиз, Европа чемпионлар лигаси финали Истанбул шаҳрида бўлиб ўтади. Шунинг учун Туркияда вазиятнинг нормаллашиши УЕФА учун муҳим аҳамиятга эга.\nЭнергетик ичимликлар рекламасида қуйидагилар тақиқланади\n“Умумий ўрта таълим муассасаларида “Тарбия” фанини босқичма-босқич амалиётга жорий этиш чора-тадбирлари тўғрисида” Ҳукумат қарори (422-сон, 06.07.2020...


Автомобилни бошқариш учун махсус рухсатномани қаердан олса бўлади? - UzNews.uz\nАвтомобилни бошқариш учун махсус рухсатномани қаердан олса бўлади?\nМахсус рухсатнома Ягона интерактив давлат хизматлари портали my.gov.uz, шу билан бирга Тошкент ва Нукус шаҳарлари ҳамда вилоятлар марказларида Давлат хизматлари марказлари томонидан берилади. Махсус рухсатномалар бериш тизими жорий йилнинг 29 март соат 09:00 дан амалиётга жорий этилади.\nМахсус рухсатнома асосида ҳаракатланадиган бошқа автотранспорт воситалари фақатгина ушбу муассаса ва ташкилотлар фаолияти билан боғлиқ ҳолда ҳаракатланишига рухсат берилади. Шахсий манфаат йўлида фойдаланиш қатьиян ман этилади ва тартиб бузилган ҳолатларда қонунчиликда белгиланган тартибда жавобгарликка тортилади.\nСамарқандда “Хизб ут-Тахрир” гуруҳи қўлга олинди\n18 сентябрь, 19:38\n$180 мингни чегара тўсиғи устидан улоқтирган фуқаро қўлга олинди — видео\n18 сентябрь, 09:47\nТошкентда Президент Администрациясининг сохта ходими қўлга олинди — видео\n19 июль, 12:49\n«Икки қути сигарета эвазига ўтказилаётган блок-пост» юзасидан муносабат билдирилди\n17 июль, 09:39


Эгаси аниқ “аноним” хат\nХабарларга кўра, Ҳазораспдаги касб-ҳунар коллежининг бир гуруҳ ўқитувчилари мутасадди ташкилотларга шикоят хати билан мурожаат қилган. Лекин бу хат аноним деб топилиб, шикоятчиларга чора кўриш белгиланган.\nКоллежнинг жисмоний тарбия ўқитувчиси Ойбек Раҳимовнинг сўзларига қараганда, муаллимлар ва коллеж раҳбарияти ўртасидаги ўзаро келишмовчилик шикоят ёзилишига сабаб бўлган.\n“Сўнгги 2 йил ичида бу ерда учта директор алмашди. Амалдаги директор Гулнора Отажонова билан келишиб ишлаш қийин. Чунки у бўлар-бўлмасга муаллимларни ўқувчилар олдида ҳақоратлайди, обрўсини ерга уради”, деди у.\nКоллеж директори Г.Отажонова ва унинг ўринбосари Хушназар Хўжаниёзов эса раҳбар қаттиққўл бўлиши лозимлигини айтишдан чарчамайди.\nҲазорасп тумани қишлоқ хўжалик касб-ҳунар коллежида 15 йўналиш бўйича 1075 нафар ўқувчи таҳсил олади.\nО.Раҳимов ўқувчилар пахта мавсумида жуда оғир шароитда пахта теришга мажбур бўлганини билдирди. Унинг таъкидлашича, пахта теримида қатнашганларга бир тийин ҳам тўланмаган. Бунинг устига, ўқувчилар яшаган хоналар совуқ, овқатлар сифатсиз бўлган. 4-5 ўқувчига бир буханка нон берилган.\nДиректор ўринбосари Х.Хўжаназаров эса пахта теримда қатнашганлик учун шикоят ёзишни уят ҳисоблайди.\nО.Раҳимов коллеж ўқитувчиларининг ойлик маошлари вақтида берилмаслигини маълум қилди. Унинг билдиришича, ўтган йилнинг октябрь ойи учун маошнинг ярми ўрнига ароқ тарқатилган. Ароқнинг сифатсизлиги, қўлбола экани шундай билиниб турган. Ўқитувчилар сифат сертификатини талаб қилганида, бундай ҳужжат кўрсатилмаган. Бундан ташқари, ўқитувчилар газета ва журналларга мажбуран обуна қилдирилган, лекин ҳозиргача обуна квитанциялари берилмаган.\nО.Раҳимов шикоят ёзган ўқитувчиларга тазйиқ ўтказишга ҳаракат қилинаётганини таъкидлади.\n“Бошқармадан бир гуруҳ мутасаддилар келди. Улар директор фаолиятидан норози бўлганларнигина текшириб, айб қидиришга интилди. Кейин ҳокимликдан келганлар ҳам яна ўша ўқитувчиларни текширди. 2 февраль куни ҳокимликдан яна мутасаддилар келди. Улар шикоят хатимизда келтирган даъволаримиз асоссизлигини айтиб, уни қайтариб олишимизни талаб қилди”, деди О.Раҳимов.\nКоллеж директори Г.Отажонова ушбу мажлисда шикоятчиларнинг хати аноним деб топилгани, шикоятчиларга эса чора кўриш белгиланганини маълум қилди. Лекин муаллимлардан Раҳимбой Абдукаримов ва Ойбек Раҳимов шикоятни ёзганликларини тан олмоқда. Шундай экан, хат қандай қилиб аноним бўлиши мумкин, дейди улар.


Юлдузи сўнмаган адиб – Сурхон тонги\nБош саҳифа / Адабиёт / Юлдузи сўнмаган адиб\nЮлдузи сўнмаган адиб\nФеврал 6, 2018\tАдабиёт Изоҳ қолдириш 791 Кўрилди\nХХ аср ўзбек адабиётини таниқли ёзувчи Тоғай Мурод ижодисиз тасаввур қилиш қийин. Унинг бир қатор ҳикоялари, “Юлдузлар мангу ёнади”, “От кишнаган оқшом”, “Ойдинда юрган одамлар”, “Момо ер қўшиғи” каби бетакрор қиссалари, “Отамдан қолган далалар”, “Бу дунёда ўлиб бўлмайди” каби романлари аллақачон китобхон-лар қалбини забт этиб улгурган.\nУшбу асарлар бугунги кунда адабиётшунослигимизда ҳам ўзининг муносиб баҳосини олиб келмоқда.\n3 февраль —Ўзбекистон халқ ёзувчиси Тоғай Мурод таваллудига 70 йил тўлиши муносабати билан Олтинсой туманида бир қатор тадбирлар ташкил этилди. Ана шундай хотира тадбирларидан бири тумандаги мусиқа ва санъат мактабида бўлиб ўтди. Вилоят ҳамда туман ҳокимлиги вакиллари, Ўзбекистон Ёзувчилар ва журналистлар уюшмалари аъзолари, адабиётшунослар, шоир ва ёзувчилар, ўқитувчи ва ўқувчи-ёшлар, адибнинг синфдош дўстлари, яқинлари ва кенг жамоатчилик вакиллари иштирок этган тадбирда Тоғай Мурод ўз асарларида миллий қаҳрамонлар, миллий дунёқараш, маънавият ва қадриятларга доир долзарб мавзу-муаммоларни ўз вақтида дадил кўтариб чиққани ҳақида сўз юритилди.\nТадбирда мактабўқитувчи ва ўқувчилари ижросида адибнинг “От кишнаган оқшом” асари асосида саҳналаштирилган кўриниш ҳам намойиш этилди.\n— Адибнинг бир қатор асарлари устида катта илмий тадқиқотлар олиб борилмоқда, чет тилларига таржима қилинаяпти. 2016 йили француз тилида “Бу дунёда ўлиб бўлмайди” романи чоп этилган бўлса, “От кишнаган оқшом” ва “Ойдинда юрган одамлар” қиссалари эса яқинда Москвада рус тилида “Тарлан” номи билан чоп этилди. Бу ҳам адиб ижодининг залвори кун сайин ошиб бораётганлигидан далолатдир, — дейди Ўзбекистон Ёзувчилар уюшмаси аъзоси, шоир Шодмонқул Салом.\nТоғай Мурод таҳсил олган 43 – ўрта таълим мактабида ва буюк истеъдод эгаси туғилган ҳамда яшаган уйда ҳам тадбир ташкил этилди.\n— Бундай хотира тадбирларини ўтказиш жуда қувонарлидир. Йиллар давомида бу каби тадбирлар ўтказилмас эди. Давлатимиз раҳбарига, вилоятимиз ҳокимига катта раҳмат, акамни бу қадар қадрлашаётганликлари учун — дейди ёзувчининг синглиси, 68 ёшли онахон Орзигул Менгнорова.\nНоёб истеъдоди, бетакрорқисса ва романлари билан ўзбек адабиётига беқиёс ҳисса қўшган Ўзбекистон халқ ёзувчиси Тоғай Мурод таваллудининг 70 йиллиги муносабати билан вилоятимизда икки ой давомида кенг миқёсли тадбирлар ўтказиш белгиланган. Жумладан Олтинсой туманида адиб Тоғай Мурод боғи, ёзувчининг уй-музейини ташкил этиш режалаштирилмоқда.\nОлдинги Навоийда инсон талқини\nКейинги Шоирни севиш – миллатни севиш\nКитоблар, гуллар ва қушлар байрами\n«Китоб – офтоб»\n40 минг доза AstraZeneca вакцинаси Сурхондарёга олиб келинди


Телепортация яқин 20 йил ичида ҳаётга татбиқ этилади - Техно - PressNews.uz\nБош Саҳифа / Техно / Телепортация яқин 20 йил ичида ҳаётга татбиқ этилади\nСергей Филипповни “Биз нега ҳанузгача автомобиль тирбандлигида туриб қолмоқдамиз. Нима сабабдан уйдан ишхонага тўғридан тўғри телепортация қилолмаяпмиз?” каби саволларқийнайди. Тадқиқотдаги шериги словакиялик Марио Зиман билан у амалиёт жараёнида танишган. Уларнинг ҳамкорлиги квант телепортация мавзусида бошланди.Квантлар нима ўзи? Бу ўзига хос усулда яратилган майда зарралар бўлиб, улар исталган турдаги маълумотлар, масалан, зарраларнинг тузилиши ёки банк карталарига оид маълумотларни сақлаш хусусиятига эга. Бунда асосийси, маълумотларни квант аралашуви билан етказишда ташқи муҳит зарар етказмаслиги.\nКвант телепортация ҳақида гапирадиган бўлсак, бунда жараён бироз мураккаблашади. Содда тил билан тушунтирганда эса у худди бир калитнинг иккинчи дубликатини ясашдек гап. Бироқ Сергей Филипповнинг айтишича, микро жисмларнигина телепортация қилиш мумкин, холос. Инсонни эса квант технологиялар ёрдамида телепортация қилишнинг, афсуски, иложи йўқ.Бунинг учун тасаввурга сиғмас даражадаги катта миқдорда электр энергияси керак бўлади.


31 июл 2021, Тошкент вақти: 04:56\n29 апрель куни Қўқон шаҳрининг Абу Тайиб Ҳўқандий маҳалласида яшовчи 16 яшар қиз уч эркак томонидан мажбуран машинага солиб¸ ўғирлаб кетилган.\n(Озодликка ўғирланган қизнинг шахси¸ яшаш манзили ва ўқиган мактаби маълум¸ аммо қизнинг шахсини ҳимоялаш мақсадида уни эълон қилмаëтир – таҳр.)\nЯқинларининг Озодликка айтишича¸ қизни ўғирлаган шахснинг кимлиги¸ одам ўғирлаш учун ишлатилган машина рақамлари ИИБга маълум бўлишига қарамай¸ жиноят қидирув ходимлари воқеа юзасидан бирор шошилинч чора кўрмаган.\nҚизнинг онаси бир ҳафта давомида Қўқон шаҳар ва Фарғона вилоят ИИБга тинимсиз мурожаат қилгани ортидан 7 май куни қиз топилган ва оиласига қайтарилган.\n16 яшар ўқувчи қизни ўғирлаган шахснинг бир ой олдин учинчи марта қамоқ жазосини ўтаб чиққан рецидивист эканини айтган қизнинг оиласига кўра¸ ўғирлаган шахс қизнинг номусига теккан. Шунга қарамай¸ ИИБ ҳозирча суд-тиббий экспертиза ўтказмаган.\nҚўқон шаҳар ИИБ жиноят-қидирув бўлимининг Озодлик боғланган ходими ҳодиса юзасидан саволларга жавоб бермади.\nИфтордан кейинги қиз ўғирлаш\nЎқувчи қизнинг Озодликка мурожаат қилган яқинларига кўра¸ воқеа 29 апрель куни кечки соат 8 дан кейин содир бўлган.\n"Қизим ифторликни қилиб¸ маҳалламиздаги дўконга харид учун чиққан пайтида¸ йўлда уни яқинда қамоқдан келган О.А. ва унинг икки нафар шериги мажбурлаб қора Ласеттига босиб, олиб кетишган. Буни кўрган гувоҳлар бор. О.А.нинг шерикларининг исмлари ҳам маълум. Биз дарҳол Қўқон шаҳар ички ишларига ва Фарғона вилоят ички ишларига бир неча бор хабар бердик¸ фойдаси бўлмади. Бир дона қизимнинг ҳаëти барбод бўлмай туриб¸ топинглар¸номусини ҳимоя қилинглар десам¸ ҳеч нима қилишмади”¸ - дейди қизнинг онаси Озодлик билан суҳбатда.\nЎғирланган 10-синф ўқувчиси нафақат ўша куни¸ балки орадан бир ҳафта ўтиб ҳам топилмаган.\n“Машина номерини айтдик¸ ўғрининг қаерга бориши мумкинлигини айтдик. Ҳеч нарса қилишмади. Бир ҳафта ички ишлар эшигида йиғлаб туриб олганимдан кейин¸ бугун (7 май) топиб¸ бўлимга олиб келишди. Ҳозир тилхат ëзиб¸ уйга олиб келдим”¸ - дейди қизнинг онаси.\nҚўқонлик онага кўра¸ қизини ўғирлаган шахс ҳозиргача ўғрилик ва қасддан баданга оғир шикаст етказиш учун уч марта судланган. Охирги жинояти учун жазони ўтаб¸ бир ой олдин қамоқдан чиққан.\n“Чиққанидан бери қизимнинг йўлини пойлаган. 29 апрель куни икки ўртоғи билан куч ишлатиб олиб қочганидан кейин¸ Наманганнинг Чодак деган жойга опкетиб¸ номусига теккан. У бола қўрқинчли жиноятчи¸ оғзига лезвие солиб юради. Шартта сўйиб ташлашдан ҳам тап тортмайдиган безори. Шунга қарамай¸ ҳалиям очиқда юрипти”¸ - дейди ўғирланган қизнинг онаси.\nЯқинларининг иддао қилишича¸ Қўқон шаҳар ИИБсида ўғирланган қизга “номусимга тегмади¸ у йигит билан ўз хоҳишим билан кетдим”¸ деган тилхат ëздирилган¸ аммо ҳозиргача суд-тиббий экспертиза тайинланмаган.\nОнанинг сўзларига кўра¸ қиз бир томондан ўзини ўғирлаб кетган шахс ва яқинларининг бир ҳафталик қўрқитув ва босими¸ бошқа томондан эса¸ ишни бости-бости қилишга уринаëтган Қўқон шаҳар ИИБ ходимлари қистови остида шундай тилхат ëзиб берган.\nҚўқон шаҳар ИИБси жиноят-қидирув бўлимининг Озодлик боғланган ходими¸ 10-синф ўқувчисининг ўғирланиши ва зўрланганлик эҳтимолига оид саволни эшитиб¸ алоқани узиб қўйди.\n“Мактабнинг алоқаси йўқ...”\nОзодлик воқеа тафсилотларини ўрганиш мақсадида ўғирлаб кетилган ўқувчи қиз ўқийдиган мактаб маъмурияти билан боғланди.\n“Коронавирус учун 1-2 чорак дарслар онлайн бўлди. Хабарлашиб турардик. 3-чоракдан мактаб очилди¸ лекин бу қиз ўқишга бир келиб¸ кўпда келмай юрди. Онасига телефон қилсак¸ қизимни ўғирлаб кетишлари мумкин¸ шунга уйдан ўқисин¸ деди. Яқинда онасини боласини мактабга юбормагани учун 600 минг сўмлик жаримага тортмоқчи бўп тургандик”¸ - дейди ўқитувчилардан бири.\nМактаб вакиласи¸ уни “оғир-босиқ¸ чиройли ва ўзига тўқ оиланинг фарзанди” деб таърифлади.\n“Бу маҳаллада яшовчиларнинг (лўлилар ) ўз анъаналари бор. Кўпинча қизларини мактабга қўйишмайди. Улар орасида камбағал йигитлар бойроқ оиланинг қизини ўғирлайди¸ кейин икки оила ўзаро келишиб¸ тўй қилади. Орага мактаб¸ ëки ИИБ тушса¸ “қизим ўзи рози бўлди¸ ҳеч ким мажбурламади”¸ деб ëзиб беришади¸ орага тушган бебурд бўлиб қолади”¸ дейди мактаб вакили.\n29 апрель куни ўғирланган 16 яшар ўқувчи қизнинг яқинлари бундай келишувга бормаслигини айтади.\n“16 яшар бола бўлса¸ бўлимда ким нима деб қўрқитган¸ ўргатган бўлса¸ шуни ëзиб берган-да! Мен унинг онаси сифатида бу ишни шундай қўймайман¸ охиригача жиноятчи жазоланишини талаб қиламан. Номус деб бериб юборсам¸ биттаю битта қизимни ўлдириб юборади-ку у! Керак бўлса¸ президентгача бораман”¸ - дейди она.\nОзодлик билан суҳбатда она¸ Қўқон шаҳар ИИБ¸ хусусан¸ Абу Тайиб Ҳўқандий маҳалласига масъул участка нозирларини ўз ишини бажармаëтганликда айблади.\n“Участковойга неча марта бордим¸ қизимнинг йўлини пойлаяпти¸ олиб қочмоқчи¸ деб. Бизда ҳар олти ойда участковой алмашади¸ бунақа нарсаларга эътибор ҳам беришмайди”.\nОзодлик Қўқондаги мазкур воқеага ҳуқуқий жиҳатдан шарҳ беришни сўраб¸ тошкентлик адвокатлардан бирига боғланди.\nВояга етмаган қизни ўғирлаб кетиб¸ унинг номусига тегиш қандай жазоланади¸ деган саволга ҳуқуқшунос¸ “Жиноят кодекси бўйича жавоб берайми¸ ëки реал ҳаëт бўйича”¸ деган савол билан гап бошлади.\n“Жиноят кодексида одам ўғирлаш¸ вояга етмаган шахс билан жинсий алоқа қилиш учун бир қатор жазо кўзда тутилган. Бу жиноятлар рецидивист томонидан амалга оширилса¸ жазо янада оғирлашади. Лекин амалда ўзбекми¸ тожикми¸ лўлими¸ кўпчилик оилалар қизимни бадном қилди¸ оиламиз шарманда бўлди¸ деб қизини ўғирлаб¸ унинг номусига теккан шахс билан келишув қилади. Тўй қилиб, олиш шартига кўнса¸ ИИБга “даъвоим йўқ¸ мажбурлаш бўлмаган¸ зўрлаш бўлмаган” деб ëзиб беради. Бундай вазиятда ўғри ва зўравон жазосиз қолади”.\nОзодлик суҳбатлашган ҳуқуқшунос¸ оилаларнинг пул ва тўй эвазига олиб қочилган ва зўрланган қизни олиб қочган зўравонга никоҳлаб беришга рози бўлишига қарамай¸ ҳодисага давлат аралашиши шартлигини айтади.\n“Олиб қочилиб¸ номусига тегилган қизлар “ўзим хоҳладим” деб¸ ота-онаси “даъвоим йўқ” деб ëзиб берган тақдирда ҳам жиноят иши қўзғатилиб¸ давлат аралашиши шарт. Вояга етмаган шахс билан жинсий алоқа қилиш бу оғир жиноятлар сирасига киради. Айниқса¸ бу ишни аввал ҳам жиноят содир қилган шахс қилган бўлса¸у дарҳол қамоққа олиниши керак”.\nЎзбекистон Жиноят кодексининг “Одам ўғрилаш” деб номланган 137-моддасига кўра¸ бу жиноят уч йилдан беш йилгача озодликни чеклаш ёхуд уч йилдан беш йилгача озодликдан маҳрум қилиш билан жазоланади.\nБу ҳаракат вояга етмаган шахсга нисбатан; ғаразгўйлик ёки бошқа паст ниятларда; бир гуруҳ шахслар томонидан олдиндан тил бириктириб; ëки такроран ёки хавфли рецидивист томонидан содир этилган бўлса, беш йилдан ўн йилгача озодликдан маҳрум қилиш билан жазоланади.\n“Шахснинг ўн саккиз ёшга тўлмаганлиги айбдорга аён бўлган ҳолда” номусга тегиш жинояти эса¸ Жиноят кодексининг 118-моддасига мувофиқ¸ ўн йилдан ўн беш йилгача озодликдан маҳрум қилиш билан жазоланади”.


Қозоғистон маҳкамаси яна уч ўзбекистонлик бошпана изловчи аризасини рад этди - BBC O'zbek\nҚозоғистон маҳкамаси яна уч ўзбекистонлик бошпана изловчи аризасини рад этди\nОлма-Ота шаҳрида бўлиб ўтаётган жараёнда яна уч бошпана изловчининг даъвоси қондирилмади, яна уч кишининг ҳукми эса душанба кунига қолдирилди.\nЖавобгар миграция полицияси бошпана изловчилар Ўзбекистонда тазйиқларга учрамаган деган фикрда қатъий қолаётган бўлса, адвокат ва учинчи томон бунинг аксини таъкидламоқда.\nБугунги маҳкама Миллий хавфсизлик хизмати тергов изоляторида сақланаётган бошпана изловчиларнинг аризасини кўриб чиқиш билан бошланди.\nУнда Дилбек Каримов, Ойбек Қўлдошев, Маъруф Йўлдошевларнинг шикояти кўриб чиқилди.\nБу шахсларнинг ҳаммаси ҳибсда бўлгани боис ўзлари маҳакама жараёнида қатнашмади.\nУларнинг ҳуқуқини адвокат Анжелика Раҳимбердина ҳимоя қилди.\nОлма-Ота миграция полициясидан жавобгар сифатида қатнашган Гулзара Нурмакин, бу шахсларнинг Ўзбекистон конституциясига қарши ҳаракатларга алоқаси бор, деб айтди.\n- Қозоғистон республикаси ҳуқуқ-тартибот органларида Йўлдошев Маъруфга нисбатан Ўзбекистон томонидан тақдим қилинган унинг антиконстицион ҳаракатлардаги иштироки ҳақида маълумотлар бор, - деди миграция полицияси вакили Гулзара Нурмакин.\nМаҳкамада иши кўрилган қаршилик Ойбек Қўлдошевнинг турмуш ўртоғи ҳакамга эри Ўзбекистонда таъқибга учраганини ва шундан сўнгра Қозоғистонга қочиб келишга мажбур бўлганини айтиб берди.\n"Хўжайиним ҳеч қандай гуруҳларга қўшилмаган. Чунки ҳар доим ишларига бориб, ишларидан келардилар. Ушланган икки ўртоғидан эса фақат Қуръон ўрганаётган эди. Масжидга намоз ўқишга борган одамларнинг орқасидан одам тушганида бизларни қамаб қўйишади деб, ҳаммаси хафсираб қолишганди. Эрим Қозоғистонга келган вақти намозхонларнинг ҳаммасини ушлаб қамашаётган эди", деди Ойбек Қўлдошев турмуш ўртоғи.\nҲакам Талғат Садиқов ушбу уч кишининг даъвоси бўйича ҳукмни душанба кунига қолдирди.\nШудан сўнг ҳакам Даурен Тлеубаев Адлия вазирлигига қарашли вақтинчалик ҳибсхонадаги уч кишининг ишини кўриб чиқди.\nРаҳматов Ўктам, Пардаев Исабек ва тожикистонлик Акмал Шодиевларнинг даъвосига рад жавоби берилди.\nАдвокат Игор Пан халқаро жамотчиликнинг Ўзбекистондаги инсон ҳуқуқлари аҳволи борасидаги хавотирларини маҳкамада яна бир бор эслатди.\n- Маълум шахслар Ўзбекистонга экстрадиция қилинганидан сўнг улар билан ташқи дунё ўртасида алоқа умуман йўқолиб қолди. Шунга қарамай комиссия ўзининг асосланмаган қарашлари билан қарор қабул қилди. На иш материалларида ва на маҳкама жараёнида жавобгар томон нима сабабдан қочқинлик мақомини бермаганлиги борасида бирорта ҳам далил келтирмади, - дейди адвокат Игор Пан.\nҲар бир ишни эшитиб бўлганидан сўнг қарор чиқаришга кириб кетган ҳакам орадан 13-15 дақиқа ўтиб, тўрт бетлик ҳукмнома билан чиқиб келди.\nМазмунан бир-бирига ўхшайдиган бу ҳукмномаларда бошпана изловчиларнинг даъвоси қондирилмагани ва 15 кун давомида шаҳар маҳкамасига ариза ёзиши мумкинлиги ҳақида ёзилган.\nШу кунгача ўн кишининг даъвоси қондирилмади.\nКелгуси ҳафтадан бошлаб қолган 19 кишининг аризаси кўриб чиқилади.


Шер йўл кўрсатган саҳоба\nБиз улуғ зотлардан: «Худодан қўрқсанг, шер ҳам сендан қўрқади», деган сўзни кўп эшитганмиз. Қуйида шу сўз ўз тасдиғини топган бир воқеа ва унинг муаллифи билан танишиб чиқамиз.\nСафина розияллоҳу анҳунинг исмлари Меҳрон ибн Мофина бўлиб кунялари Абу Абдурраҳмон бўлган. Асли форс бўлганлар. У киши Умму Салама розияллоҳу анҳонинг қули бўлган. Умму Салама ҳаётининг охиригача Пайғамбаримиз соллаллоҳу алайҳи васалламга хизмат қилиш шарти билан уни озод қилган. Бу буюк саҳоба ҳаётларининг охиригача ҳабибимиз соллаллоҳу алайҳи васалламга хизмат қилганлар. Ва пайғамбаримизнинг мавлоларига айланганлар. Шунинг учун тарих китобларида у кишини «Сафина мавла расулиллаҳ яъни пайғамбар озод қилган Сафина», деб зикр қилинган.\nУ кишини Пайғамбаримиз соллаллоҳу алайҳи васалламнинг ўзлари сафина(яъни кема), деб номлаганлар. Бу ҳақида Сафина розияллоҳу анҳунинг ўзлари: «Сафарда Пайғамбаримиз соллаллоҳу алайҳи васаллам билан бирга эдик. Бир водийга бориб тўхтадик. Мен сафардаги бир неча кишининг юкини кўтариб олган эдим. Агар ўша куни менга етти туяга юк бўладиган оғирликни ортганларида ҳам, ҳеч қанақа қийинчиликсиз кўтарган бўлардим. Расулуллоҳ соллаллоҳу алайҳи васаллам буни кўриб: «Сен Сафинасан», дедилар», деган. (Ҳайтамий ва Аҳмад ривояти)\nУ киши ўн тўртта ҳадис ривоят қилганлар. У кишидан икки ўғиллари Умар ва Абдурраҳмон, Ҳасан Басрий, Саид ибн Жамҳон, Муҳаммад ибн Мункадар ва бошқалар ҳадис ривоят қилган. У кишидан ривоят қилинган ҳадислар Имом Муслим, Термизий ва Абу Довуд раҳматуллоҳи алайҳимларнинг китобларида келтирилган.\nУ киши билан содир бўлган ғароиб нарсалардан бирини ўзлари қуйидагича ривоят қилганлар: «Денгизда сузиб кетаётган эдик. Тўфон натижасида кемамиз синди. Кема парчаларидан қолган ёғочга осилиб, бир оролга сузиб келдим. бу оролда шерлар жуда кўп экан. Тўсатдан катта шерга рўпарў келдим. Шер манга ҳамла қилмоқчи бўлди. Мен унга: «Мен Сафина Расулуллоҳ соллаллоҳу алайҳи васалламнинг саҳобалари бўламан. Йўлда адашиб қолдик», дедим. Ҳалиги шер бошини силкитиб елкаси билан мани туртди ва олдимга тушиб йўл кўрсатди. Бу оролдан чиқиб кетадиган йўлнинг бошига мани келтириб ўзи худди мен билан хайрлашгандай, орқага қайтди». (Баззор ва Табароний ривояти)\nЮқоридаги ҳодиса Усмон розияллоҳу анҳунинг халифалик замонларида бўлган.\nУ киши Ироқда Ҳажжож ибн Юсуф даврида етмишинчи ҳижрий санадан кейин фавот этганлар.\n3025 марта ўқилди\nДругие материалы в этой категории: « Умму Кулсум бинти Уқба\tЖасадини фаришталар ювган саҳобий »


Рим папаси Болгарияда мигрантлар муаммоси ҳақида сўзлади\nРим папаси Софияда.\nРим папаси Франциск 5 май куни Болгария пойтахи Софияда дипломатлар ва ҳукумат амалдорлари билан учрашуви пайтида миграция муаммоларига эътибор қаратди.\n-Болгария сўнгги ўн йилликларда эмиграция ортидан юзага келган муаммоларга дучор бўлмоқда. Мамлакатдан 2 миллиондан ортиқ одам бошқа жойларга иш излаб чиқиб кетди. Айни пайтда Болгария, минтақанинг кўплаб бошқа давлатлари қатори, келажакка ишонч йўқолгани ортидан юзага келган демографик қишни бошидан кечирмоқда, - деди Рим папаси.\nРим папаси Франциск 5 май куни асосан православ христианлар яшайдиган Болгарияга борган эди. Ташрифи давомида у болгарияликларни муҳожирларга “уйлари ва юракларини очишга” чорлади.\nФранциск 6 май куни София майдонида православлар билан “тинчлик учун ибодат” қилишга умид боғлаган эди. Аммо православ черков бунга рози бўлмади ва тадбирга фақатгина болалар хори юборилишини билдирди.


Дунё электрокарларга «муккасидан кетди», ҳамда бугунги кунда бундай машиналарни ҳаттоки талабалар ҳам яратмоқда. Яқинда, бир гуруҳ талабалар қуёш панели бўлган электрдвигателдаги седанни тақдим этишди, у мавжуд қувватни «еб қўйишига» қараганда тезроқ қувват олади.\nБаъзан, ҳақиқатан ҳам янги нарсани яратиш учун у қадар катта тажрибага эга бўлмаган ёш истеъдодларга рухсат бериш керак. Ушбу баёнот ғалати туюлиши мумкин, бироқ Янги Жанубий Уэльс Университетида яқин келажакда Bridgestone World Solar Challenge танловида иштирок этиши лозим бўлган олтинчи авлоддаги электрокарни ишлаб чиқиб, шундай йўл тутишди. Машина Sunswift Violet деб аталди ва уни ишлаб чиқиш билан фақат талабалар шуғулланди.\nЁш истеъдодларнинг электромобили қизиқарли чиқди. Унинг дизайни шов-шувга сабаб бўлмоқда – у жуда ноодатий кўринишга эга. Бироқ, шакллар ва конструкторлик ечимлари мураккаблиги учун седан осонгина танилади.\nSunswift Violet жуда катта машина эмасдек кўриниши мумкин, лекин аслида салонда ҳайдовчи ва яна уч йўловчи бемалол жойлашади. Бошқача айтганда, бу оилавий автоуловнинг ўзига хос намунасидир.\nМашина деярли бутунлай алюминий ва углерод толасидан тайёрланган. Бу, бир томондан, унга жуда енгилликни берса, бошқа жиҳатдан – унинг конструкциясини мустаҳкам қилади.\nДарров капот ва электрокар томига ўрнатилган қуёш панеллари кўзга ташланади. Авто айнан улардан қувват олади. Албатта, бу қувватнинг асосий манбаи эмас. Двигатель литий-ионли аккумуляторлардан «озиқланади».\nSunswift Violet’ни яратган жамоанинг асосий ютуғи шундаки, улар ҳаракатланиш чоғида электр энергиясини истеъмол қилиш даражасини сезиларли даражада камайтирдилар. Талабалар булутли об-ҳавода автоулов ёнилғига эҳтиёж сезмасдан 3 минг километргача масофани босиб ўтиши мумкинлигини таъкидлашди. Шу билан бирга, седан ичида қулайлик учун барча нарса бор: ахборот-кўнгилочар маркази ва кондиционердан тортиб, ўз Wi-Fi нуқтасига қадар.\nСеданнинг максимал тезлиги 130 км/соат. Автомобиль 60 км/соат тезликда қуёш панеллари бўлмаган ҳолда 800 километр масофани босиб ўтади. Машина 1,5 кВт.лик иккита электродвигателда ишлайди. Айтгандек, бу янгиликнинг оғирлиги 380 килограммни ташкил қилади. Аэродинамик қаршилик коэффициенти 0,2 пункт.


Меҳнат муҳожирларининг миллиардлаб долларлари қаёққа кетаяпти? - BBC O'zbek\nМеҳнат муҳожирларининг миллиардлаб долларлари қаёққа кетаяпти?\nАгар, Тожикистонда олиб борилган тадқиқот натижаларига қаралса, бунча пул мамлакат иқтисодининг ривожланишига деярли ҳисса қўшмаётир.\nМаҳаллий интернет нашрлари тарқатган хабарларга таянилса, бундай хулосага Тожикистон Президенти қошидаги Стратегик Тадқиқотлар маркази экспертлари келишган.\nЭкспертларга кўра, ўтган тўрт йил ичида меҳнат муҳожирлари Ватанларига қарийб 10 миллиард доллар пул юборишган эса-да, бу - Тожикистонни бой қила олмаган.\nТадқиқот бир оила аъзоси четда меҳнат муҳожирлигида банд бўлган 1.5000 га яқин меҳнат муҳожири орасида олиб борилган.\nКелинган хулосадан аён бўлишича, тожикистонлик меҳнат муҳожирлари юбораётган маблағнинг катта қисми Тожикистоннинг ўзида қолмай, яна четга чиқиб кетган.\nБунча пул Россия ва Хитойдан озиқ-овқат, кийим-кечак, нефть ва қурилиш маҳсулотлари сотиб олишга харжланган.\nАгар, меҳнат муҳожирлари жўнатган маблағ ўтган йили 3.5 миллиард доллардан ортиқроқни ташкил этган бўлса, шунинг бир миллиардга яқини оилаларининг ейиш-ичишларига кетган.\nМаълум бўлишича, худди шунча миқдордаги пул кийим-кечак, пойабзал ва хўжалик моллари харидига сарфланган.\nЎтган йили меҳнат муҳожирлиги орқасидан келган пулнинг 300 миллион долларга яқини эса, тўйу ҳашам, турли байрамлар ва аза маросимларга харжланган.\nТожикистонлик экспертлар мавжуд вазиятга мамлакат тижорат банкларидаги фоиз кўрсаткичларининг ўта юқорилиги ва бизнес муҳитининг суст ривожлангани сабаб, деган хулосага келишган.\nЭкспертларга кўра, бу ўринда энергия тақчиллиги, тадбиркорлик тажрибасининг камлиги, ҳуқуқий саводхонликнинг пастлиги ва маҳаллий масъуллар томонидан турли маъмурий тўсиқларнинг мавжудлиги ҳам катта таъсирга эга бўлган.\nЛекин, шунда ҳам, тожикистонлик экспертларнинг таъкидлашларича, Россияда ишлаётган ҳар бир меҳнат муҳожири ўз ватанида янги иш ўринлари яратмоқда.\nУлар юбораётган пуллар эса, Тожикистон иқтисодий ва ижтимоий барқарорлигининг кафолати бўлиб хизмат қилаётир.\nЎзбекистондаги вазият қандай?\nДейлик, Россия Марказий Банкининг сўнгги маълумотларига кўра, ўзбекистонлик меҳнат муҳожирлари ўтган йили ўз Ватанларига 6 миллиард долларга яқин пул юборишган.\nУзоқ йиллардан бери Россияда меҳнат муҳожирлигида банд ўзбекистонлик суҳбатдошимизнинг сўзларига қаралса, ораларида топаётган пулларига Ўзбекистонда тадбиркорлик фаолиятини бошлаганлари жудаям кам.\n"Ўзбекистонда тадбиркорлик учун маъмурий тўсиқлар Тожикистонга қараганда кўпроқ. Тадбиркорликни ривожлантириш учун энг аввало қоғозбозлик ва ҳар қандай текшир-текширларни чеклаш керак. Коррупция муаммоси, маъмурий тўсиқлар ва солиқ соҳасидаги бошбошдоқликлар бунга тўсқинлик қилаётган асосий омиллардир", дейди у.\nСуҳбатдошимиз, агар бу каби қийинчиликлар бўлмаса, ўзи ҳам Ўзбекистонга қайтиб, меҳнат муҳожирлигидан топган пулига бирор бир цех, дўкон ёки маблағи етса, ёқилғи қуйиш шохобчаси очган бўлиши мумкинлигини айтади.\n"Бошида имкон беришади-да, шундан сўнг бир кўзга кўринганингиздан кейин тўсиқларнинг каттасини бошлаб беришади. Кейин ўша одам тадбиркорлигини ҳам ташлолмайди, шу ишни бошлаганига ҳам пушаймон бўлиб қолаверади", дейди у:\nМаҳаллий эксперт Анвар Ҳусаиновнинг айтишича, меҳнат муҳожирлари юбораётган миллиардлаб доллар маблағнинг асосан ҳовли-жой, тўй-ҳашам ва оилаларнинг турли эҳтиёжларига сарфланаётгани Ўзбекистон мисолида ҳам бунча катта миқдордаги пулнинг мамлакат иқтисодида иш бермаётганини кўрсатади.\n"Афсуски, бу соҳада яхши ўйланган давлат сиёсати йўқ. Хорижда ишлаётган тадбиркорларимиз, ишчиларимизнинг маблағларидан мамлакат тараққиёти йўлида фойдаланишнинг бирор бир давлат ёки ижтимоий тизимлари ташкил қилинмаган", дейди у.\nЭксперт, ўз ўрнида, бунинг сабабини меҳнат муҳожирларига муносабат сиёсат даражасида шаклланмагани билан изоҳлайди:\n"Ўзбекистоннинг бугунги куни ҳам, келажаги назарда ҳам тутилганда, меҳнат муҳожирлари топаётган маблағлар ҳою-ҳавас, озиқ-овқатга кетадими ёки мамлакат тараққиёти йўлига сарфланадими, бу - ниҳоятда катта иқтисодий ва сиёсий аҳамиятга эга бир масала", дейди у.\nЛекин, шунда ҳам, ўзбекистонлик кузатувчиларга кўра, муҳожирлик ва унинг ортидан келаётган даромад - ҳозир айнан шунча катта сондаги меҳнат муҳожирлари, Ўзбекистоннинг ночор қатламларидан чиқаётган фуқароларни ижтимоий хавфсизлик камари сифатида қутқариб турибди.


Жасур Жалолиддинов Москванинг “Локомотив” клубидан кетди - 27.01.2021, Sputnik Ўзбекистон\nЖалолиддинов 2020 йил июль ойида “Локомотив” клубига ўтди ва шартнома беш йилга мўлжаланган эди. Бироқ у темир йўлчилар таркибида бирорта ҳам ўйин ўтказмади. 27.01.2021, Sputnik Ўзбекистон\nТОШКЕНТ, 27 янв — Sputnik. Ўзбекистонлик футболчи ва Москванинг “Локомотив” футбол клуби ўзаро келишган ҳолда шартномани бекор қилди. Бу ҳақда клуб матбуот хизмати хабар қилди.“Жасурга кейинги фаолиятида омад тилаймиз”, - дейилган хабарда.Аввалроқ РИА Новостига Жалолидинов ўз фаолиятини Европа ёки Яқин Шарқ клубларидан бирида давом эттириши мумкинлиги маълум бўлганди. Бу ҳақда футболчининг агенти Юрий Белоус маълум қилган.Жалолиддинов 2020 йил июль ойида “Локомотив” клубига ўтди ва шартнома беш йилга мўлжаланган эди. Бироқ темир йўлчилар ярим ҳимоячини Россия премьер лигаси рўйхатидан чиқариб юборди ва уни мавсум охирига қадар “Тамбов”га ижарага бериб юборди.\n25 Октябр 2020, 18:57


Тошкент учун янги автобуслар ва электробуслар харид қилинади\nТошкент жамоат транспорти парки электробуслар билан тўлдирилади\n20 Yanvar 10:48 Ўзбекистон янгиликлари\nЖАМОАТ ТРАНСПОРТИ ТОШКЕНТ электр автобус\nШавкат Мирзиёев 19-январ куни Тошкент жамоат транспорти паркини модернизация қилиш чора-тадбирлари тўғрисидаги тақдимот билан таништирилди.\nАвтобус паркининг эскиргани, марказий автовокзалларнинг ёпилиши, йуналишларнинг самарасиз боғлангани аҳоли учун бир қатор ноқулайликлар туғдирди, деб ёзади давлат раҳбари матбуот хизмати.\nСўнгги беш йилда пойтахтимиз аҳолиси 300 минг кишига кўпайди, ҳудуди кенгайди. Ҳар куни бир миллиондан ортиқ одам шаҳарга кўчиб ўтади. Шу фонда тизими пойтахтимиз ҳаётининг суръатига дош бера олмайдиган жамоат транспорти муаммолари айниқса долзарб бўлиб қолмоқда.\nЛола Каримованинг янги фуқаролиги. Х қисм - ота хотирасига\n350 та автобуснинг хизмат қилиш муддати 10 йилдан ошди, 393 та автобус етишмаяпти. Кўчаларда тирбандлик туфайли автобусларнинг ҳаракатланиш оралиғи қизғин соатларда 30 дақиқагача узайтирилади.\nБу муаммоларни ҳал қилиш учун 410 та автобус ва электробуслар харид қилиш ҳисобига автобус паркининг 35% ни янгилашга қарор қилинди. Шу билан бирга, катта сиғимли автобуслар сони икки баробарга оширилади.\nПрезидентга Германия ва Россиянинг илмий асосланган тажрибаси асосида Тошкент шаҳрида жамоат транспорти ва транспорт инфратузилмасини ривожлантириш имкониятлари тақдим этилди. “Тошшаҳартрансхизмат” корхоналарида молиявий аудит ва трансформатсиялар ўтказиш, соҳада хусусий сектор улушини ошириш режалаштирилган.\nШавкат Мирзиёев Транспорт вазирлиги ва Тошкент шаҳар ҳокимлигига пойтахт жамоат транспортини ривожлантириш консепсиясини қайта кўриб чиқиш ва кенг жамоатчилик муҳокамасини ўтказиш бўйича топшириқ берди.\nКелгусида барча вилоят марказларида жамоат транспорти фаолиятини яхшилашда Тошкент тажрибаси ва илмий ёндашувдан фойдаланилади.\nТошкентда Ўзбекистон ва Россия бош прокурорларининг учрашуви бўлиб ўтди


Интернет тармоғи билан эришиш мумкин бўлган имкониятлар кўлами тобора ортиб бормоқда. Бунинг яққол исботини наманганлик ўқувчининг Буюк Британия қироличаси Елизавета II дан олган мактуби мисолида ҳам кўриш мумкин.\nАзизбек Мирзахолов Наманган шаҳридаги 33-сонли умумтаълим мактабининг 11-синфида таҳсил олади. Ёш, изланувчан ўқувчи мактабдаги барча фанларни аъло баҳоларга ўқиши билан бирга инглиз тилини ҳам мукаммал ўзлаштиришга астойдил киришган. У ўзининг истиқболдаги режаларини Англиядаги олий таълим муассасалари билан боғлаган.\nБу мактуб нафақат Азизбекни балки унинг тенгдошларини, устозлари ва яқинларини ҳам руҳлантирди.\nКиритилди: 16:47 24.11.2020. Ўқилди: 4952 марта. Фикрлар сони: 0 та.


Нархлар бўйича музокараларни ўтказиш қоидалари - Master Expert Partners\nНархлар бўйича музокаралар битимнинг муҳим қисмидир. Уларни қандай тарзда тўғри ўтказиш керак?\nИккала томон учун мақбул бўлган умумий қарорни қабул қилиш учун ҳам қатъий, ҳам муросасиз бўлиши керак.\n1. Агар харидор маҳсулотингизни харид қиладиган бўлса, унга бериладиган имтиёзлар ҳақида кўпроқ гапиринг. Яхши шартнома учун мижоз катта миқдордаги суммага пушаймон бўлмайди.\n2. Ҳеч қачон тасдиқланмаган далиллар билан ишламанг. Улар ёлғон бўлиши мумкин ва сиз ўзингизни ва компанияни ноқулай вазиятга қўясиз. Мижознинг сўзларини ҳам текшириб кўринг. Баъзан у янада яхши келишувга эришиш учун ўзидаги куч ва имкониятларни ошириб кўрсатиб, сизни иккилантириб қўяди.\n3. Имкон борича аниқ рақамни айтинг. Масалан, маҳсулот 110 минг сўм бўлса, уни яхлитлаб 100 минг сўм деманг. Яхлитланган рақамлар ҳаводан олингандек шубҳаларни келтириб чиқаради. Нархлар нимани ҳисобига келиб чиққани, уни ичига мижоз учун қандай имтиёзлар киритилганини (етказиб бериш, тушириш, улгуржи чегирмалар, техник хизматлар ва ҳ.к.) дарҳол очиқланг.\n4. Агар мижоз чегирма қилишингизни сўраса, бунга рози бўлишга шошилманг. Тўғри, харидор ҳар доим маҳсулот учун камроқ ҳақ тўлашни истайди, гарчи у етарли маблағга эга бўлса ҳам. Чегирманинг ўрнига қўшимча бепул хизматларни тақдим этинг. Ҳар бир корхонада доимо нархларни туширишни ўрнига зарур воситаларни тақдим этувчи тўплам бўлиши керак.\n5. Мижознинг қуруқ ваъдаларига қувонманг ва уларга рози бўлишга шошилманг. «Агар мен катта суммага буюмнинг йирик қисмини сотиб олсам, қандай чегирма оламан?» деган саволга ҳар доим ҳам ҳақиқатга мос жавоб берилмайди. Эҳтимол, мижоз сизнинг компаниянгизда максимал чегирма нима эканлигини билишни истар. Яхшиси, унга чегирмалар тизими ҳақида маълумот ёки ҳақиқатни аниқлаштирувчи савол берган маъқул: қачон сотиб олишни режалаштирмоқда, маҳсулотларга тўловни қандай тарзда амалга оширади?\n6. Мижоздан эвазига ҳеч қандай сўрамасдан имтиёзларга рози бўлманг. Биринчи навбатда, сиз учун кам қимматли нарсаларни бепул тақдим этинг. Аммо мижоз учун ўз имтиёзингиз муҳимлигини таъкидлаб ўтинг.\n7. Суҳбатдошингизга илтифот кўрсатишни қизғонманг, жой-жойида ҳазил қилинг. Унга ҳамкорлик қилиш учун катта куч билан ёрдам бераётганингизни ва ундан худди шуни кутаётганингизни билдириб қўйинг.\n8. Агар сиз харидорнинг босими остида бўлсангиз, ўйлаб кўришга вақт сўранг. Раҳбарият билан маслаҳатлашишингиз кераклигини айтинг. Бу сизнинг фикрингизни бир жойда тўплашга ёрдам беради ва рақибингиз музокараларни «нотўғри йўналишга» ўтиб кетишдан қўрқишни бошлайди.\n9. Сиз мижоз билан келишган нарсаларнинг барчасини ҳар икки томоннинг имзоси билан қоғозга ёзилишлари керак, ҳатто у шартнома эмас, балки оралиқ битим бўлса ҳам. Бу эса кейинги музокараларда ноаниқлик ва номувофиқликлардан қочиш имконини беради.\nАрсен Абдурахманов Мақолалар\nПандемияда туғилган лойиҳа 02.07.2020


ЎЗБЕКИСТОН ДЕЛЕГАЦИЯСИНИНГ ҚИРҒИЗИСТОН РЕСПУБЛИКАСИГА ТАШРИФИ АМАЛГА ОШИРИЛДИ\nҚирғизистон Республикаси Ҳукумати ҳузуридаги Иқтисодий жиноятларга қарши курашиш давлат хизмати (Молиявий полиция) Раиси З.Осмоновнинг таклифига биноан 2018 йил 27-29 март кунлари Ўзбекистон Республикаси Бош прокуратураси ҳузуридаги Солиқ, валютага оид жиноятларга ва жиноий даромадларни легаллаштиришга қарши курашиш департаменти бошлиғи А.Мавлонов раҳбарлигидаги делегация Бишкек шаҳрига ташриф буюрди.\nТашриф давомида делегация аъзолари Қирғизистон Молиявий полициясининг иқтисодий соҳада давлат манфаатларини таъминлаш, тадбиркорларнинг ҳуқуқларини ҳимоя қилиш, коррупцияга қарши курашиш\nва бошқа устувор йўналишлардаги фаолияти билан танишдилар.\nЎз навбатида, қирғиз томони Ўзбекистонда суд-ҳуқуқ соҳасида амалга оширилаётган ислоҳотлар ҳамда Бош прокуратура ҳузуридаги Департамент фаолияти билан батафсил таништирилди.\nТомонлар Қирғизистон Республикаси Президентининг Ўзбекистон Республикасига давлат ташрифи доирасида 2017 йил 5 октябрь куни имзоланган Идоралараро ҳамкорлик тўғрисидаги келишувни амалга ошириш бўйича фикр алмашишди.\nХусусан, фаолиятнинг аниқ йўналишлари бўйича ҳамкорликдаги тадбирларни ташкил этиш, мавзуга доир тадқиқотлар ўтказиш ҳамда ўзаро манфаатли бошқа масалалар муҳокама қилинди.\nТашриф якунида томонлар ўртасида ўзаро ишонч ва ҳамкорликнинг юқори даражада эканлиги қайд этилиб, идоралараро ҳамкорликни янада кенгайтириш борасидаги ишларни фаоллаштиришга келишиб олинди.\nУмуман олганда, ташриф икки томон учун ҳам самарали бўлди.


Тюлеев суд жараёни сўнгигача СИЗОда қолади | ҚИРҒИЗИСТОН ЯНГИЛИКЛАРИ\nТюлеев суд жараёни сўнгигача СИЗОда қолади\n«Коррупцияда» айбланаётган собиқ шаҳар мэри ва парламент депутати Наариман Тюлеев суд маҳкамаси сўнгигача Миллий хавфсизлик давлат қўмитаси тергов изоляторида қоладиган бўлди. Айбланувчи адвокати суд ҳукмини маҳкамада арз қилишини билдирган.\nЛенинский туман суди коррупцияда айбланаётган Бишкек шаҳар собиқ мэри Нариман Тюлеевни маҳкама якунигача тергов изоляторида қолдиришга ҳукм қилди.\n2012 йилнинг июн ойи охирларида қўлга олинган сиёсатчи қарийб беш ойдан зиёд Миллий хавфсизлик давлат қўмитаси тергов изоляторида сақланмоқда.\nКоррупцияда айбланаётган депутат адвокати Султан Баратов 30 ноябр куни бошланувчи маҳкама бошидаёқ унинг ҳимояси остидаги шахсни озод қилишни сўрашини айтди.\nТюлеевни қамоқда ушлаб туриш атрофидаги баҳслар унинг адвокати ноябр ойи ўртасида депутатни тергов изоляторида сақлаш муддати якунланиши сабаб қўйиб юборилишини айтганларидан сўнг бошланганди.\nАдвокатларга кўра, 14 ноябрдан 15 ноябрга ўтар кечаси қамоқдан озод қилиниши керак бўлган сиёсатчини Бош прокуратура ҳеч бир сабабсиз қўйиб юбормаган.\nАввалги мақола“Ата-Мекен” депутатларини талон-тарожлик айби билан таъқиб этиш тўхтатилди\nНавбатдаги мақола«Джеруй» кони давлатга 100 млн доллар фойда келтиради


«Ҳамма кўрсаткичлар бўйича 14-ўриндасизлар, қандай қилиб кабинетга киряпсизлар?» – Президент Сурхондарёда мутасаддиларга эътироз билдирди — Sof.uz\n«Ҳамма кўрсаткичлар бўйича 14-ўриндасизлар, қандай қилиб кабинетга киряпсизлар?» – Президент Сурхондарёда мутасаддиларга эътироз билдирди\n2.06 14:47 173 Ўзбекистон\nЯқин 2-3 йилда Сурхондарё вилоятида 1,5 миллион аҳолининг ичимлик сув муаммоларини тўлиқ ҳал қилиш мақсадида “Тўпаланг” сув омборидан 400 километр магистрал тармоқлар қурилади. Бу ҳақда президент Шавкат Мирзиёев Сурхондарё вилоятига ташрифи доирасида вилоят фаоллари билан учрашувда айтиб ўтди, деб хабар бермоқда 'Kun.uz'.\n“Сурхондарё аҳолисини энг кўп қийнаётган муаммолардан бири - сув етишмовчилиги. Бунинг ечими тўғрисида кўп ўйладим. Яқин 2-3 йилда вилоятда 1,5 миллион аҳолининг ичимлик сув муаммоларини тўлиқ ҳал қилиш мақсадида “Тўпаланг” сув омборидан 400 километр магистрал тармоқлар қуриш режасини қиламиз. Бунинг учун Халқаро молия институтларидан 150 миллион доллар жалб қилиш бўйича лойиҳа таклифи киритилсин.\nВилоятда ижтимоий, коммуникация ва йўл инфратузилмасини ривожлантиришга 2021 йил учун қўшимча 200 миллиард сўм ажратилади. Шундан, 80 миллиард сўми Бандихон, Қизириқ, Музработ ва Шеробод туманларининг ижтимоий ва ишлаб чиқариш инфратузилмасини яхшилашга йўналтирилади.\nМен кеча ташриф буюрган Шеробод туманининг Каттабоғ маҳалласида яшайдиган 5 минг нафар аҳоли ҳам тоза ичимлик сув билан тўлиқ таъминланади. Бу маҳалла аҳолиси, айниқса ёшларга маданий ҳордиқ учун шароит яратиш мақсадида, замонавий маҳалла маркази 1 октябргача барпо этилади. Шунингдек, 200 ўринли боғча, 180 иш ўринли тикувчилик лойиҳаси, 50 гектар иссиқхона ва 150 гектар анорзор ҳам ташкил этилади. Умуман, яқин 1,5 йил ичида бу ерда 1 мингта янги иш ўрни ташкил этилади. Бу каби бунёдкорлик ишлари бошқа маҳаллаларда ҳам амалга оширилади.\nАфсуски, Сурхондарё кўрсатаётган натижалари мени қониқтирмайди. Мен ҳам туман ҳокими, вилоят ҳокими бўлганман. Бундай имкониятлар бўлмаган, пул ажратилмаган. Ахир ҳозир барча шароитлар яратиляпти-ку. Ҳамма кўрсаткичлар бўйича 14-ўриндасизлар, қандай қилиб кабинетга киряпсизлар?”, деди президент вилоят раҳбарларига қарата.\nБугун, 11:48 320 Ўзбекистон